CELEX: 32019R2099
Language: sl
Date: 2019-10-23 00:00:00
Title: Uredba (EU) 2019/2099 Evropskega parlamenta in Sveta z dne 23. oktobra 2019 o spremembi Uredbe (EU) št. 648/2012 v zvezi s postopki in organi, ki sodelujejo pri izdaji dovoljenja CNS, in zahtevami za priznanje CNS iz tretjih držav

12.12.2019   
               
               
                  SL
               
               
                  Uradni list Evropske unije
               
               
                  L 322/1
               
            
         UREDBA (EU) 2019/2099 EVROPSKEGA PARLAMENTA IN SVETA
         z dne 23. oktobra 2019
         o spremembi Uredbe (EU) št. 648/2012 v zvezi s postopki in organi, ki sodelujejo pri izdaji dovoljenja CNS, in zahtevami za priznanje CNS iz tretjih držav
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 114 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropske centralne banke (1),
         ob upoštevanju mnenja Evropskega ekonomsko-socialnega odbora (2),
         v skladu z rednim zakonodajnim postopkom (3),
         ob upoštevanju naslednjega:
         
                     (1)
                  
                  
                     V Uredbi (EU) št. 648/2012 Evropskega parlamenta in Sveta (4) se zahteva kliring standardiziranih pogodb o izvedenih finančnih instrumentih OTC prek centralne nasprotne stranke (CNS), skladno s podobnimi zahtevami v drugih državah skupine G-20. Z navedeno uredbo so bile prav tako uvedene stroge bonitetne in organizacijske zahteve ter zahteve glede vodenja poslov za CNS in določeni dogovori za njihov bonitetni nadzor za zmanjšanje tveganj za uporabnike CNS in podporo finančni stabilnosti.
                  
               
                     (2)
                  
                  
                     Od sprejetja Uredbe (EU) št. 648/2012 se obseg in razpon poslovnih dejavnosti CNS v Uniji in po svetu hitro povečujeta. Širitev dejavnosti CNS se bo gotovo nadaljevala tudi v prihodnjih letih zaradi uvedbe dodatnih obveznosti kliringa in rasti prostovoljnega kliringa s strani nasprotnih strank, za katere ne velja obveznost kliringa. Uredba (EU) 2019/834 Evropskega parlamenta in Sveta (5), ki spreminja Uredbo (EU) št. 648/2012 na ciljno usmerjen način, izboljšuje njeno učinkovitost in sorazmernost, ustvarja dodatne spodbude za CNS za ponujanje storitev centralnega kliringa izvedenih finančnih instrumentov nasprotnim strankam ter olajšuje dostop do kliringa za male finančne in nefinančne nasprotne stranke. Globlji in bolj integrirani kapitalski trgi, ki so rezultat unije kapitalskih trgov (CMU), bodo še povečali potrebo po čezmejnem kliringu v Uniji ter s tem dodatno povečali pomen in medsebojno povezanost CNS v finančnem sistemu.
                  
               
                     (3)
                  
                  
                     Trenutno število CNS s sedežem v Uniji in dovoljenjem v skladu z Uredbo (EU) št. 648/2012 ostaja relativno omejeno, in sicer 16 teh CNS avgusta 2019. Evropski organ za vrednostne papirje in trge (ESMA) je na podlagi navedene uredbe priznal 33 CNS iz tretjih držav, kar jim omogoča ponujanje njihovih storitev klirinškim članom in mestom trgovanja s sedežem v Uniji. Klirinški trgi so dobro integrirani po vsej Uniji, a v nekaterih razredih sredstev visoko skoncentrirani in medsebojno tesno povezani. Zaradi koncentracije tveganja je verjetnost propada CNS majhna, vendar ima lahko zelo velik učinek. V skladu s konsenzom, doseženim v okviru skupine G-20, je Komisija novembra 2016 sprejela predlog uredbe o sanaciji in reševanju CNS z namenom zagotovitve ustrezne pripravljenosti organov na reševanje CNS v težavah, zavarovanja finančne stabilnosti in omejevanja stroškov za davkoplačevalce.
                  
               
                     (4)
                  
                  
                     Ne glede na navedeni zakonodajni predlog in ob upoštevanju vse večjega obsega, kompleksnosti in čezmejne razsežnosti kliringa v Uniji in po svetu bi bilo treba nadzorne ureditve za CNS iz Unije in iz tretjih držav ponovno preučiti. Z zgodnjo obravnavo opredeljenih težav ter vzpostavitvijo jasnih in skladnih nadzornih ureditev za CNS iz Unije in tretjih držav bi se okrepila splošna stabilnost finančnega sistema Unije, morebitno tveganje propada CNS pa bi se moralo še bolj zmanjšati.
                  
               
                     (5)
                  
                  
                     Ob upoštevanju navedenega je Komisija 4. maja 2017 sprejela Sporočilo o odzivanju na izzive za kritične infrastrukture finančnega trga in nadaljnjem razvoju CMU ter pri tem navedla, da so potrebne nadaljnje spremembe Uredbe (EU) št. 648/2012 za izboljšanje sedanjega okvira, ki zagotavlja finančno stabilnost in podpira nadaljnji razvoj ter poglabljanje CMU.
                  
               
                     (6)
                  
                  
                     Nadzorne ureditve iz Uredbe (EU) št. 648/2012 se opirajo predvsem na organe matičnih držav. Za CNS s sedežem v Uniji trenutno izdajajo dovoljenja in jih nadzirajo pristojni organi držav članic v sodelovanju s kolegiji, sestavljeni iz nacionalnih nadzornikov, ESMA, zadevnih članic Evropskega sistema centralnih bank (ESCB) in drugih zadevnih organov. Kolegiji so odvisni od usklajevanja in deljenja informacij s strani pristojnega organa CNS, ki je odgovoren za uveljavljanje določb iz Uredbe (EU) št. 648/2012. Različne nadzorne prakse za CNS po Uniji lahko privedejo do tveganj regulativne in nadzorne arbitraže, kar lahko ogrozi finančno stabilnost in privede do nepoštene konkurence. Komisija je na ta nastajajoča tveganja in na potrebo po večji konvergenci nadzora opozorila v Sporočilu o CMU z dne 14. septembra 2016 in na javnem posvetovanju o delovanju evropskih nadzornih organov (ESA). ESMA bi se moral zato v okviru svoje že obstoječe splošne vloge – da skrbi za usklajevanje med pristojnimi organi in kolegiji s ciljem vzpostavitve skupne kulture na področju nadzora in doslednih nadzornih praks, zagotovitve enotnih postopkov in doslednih pristopov ter okrepitve usklajenosti rezultatov nadzora – osredotočiti zlasti na področja nadzora, ki imajo čezmejno razsežnost ali morebiten čezmejni učinek. Na podlagi svojega strokovnega znanja in izkušenj pri uporabi Uredbe (EU) št. 648/2012 bi moral ESMA določiti območja nadzora, ki imajo čezmejno razsežnost ali bi lahko imela čezmejni učinek.
                  
               
                     (7)
                  
                  
                     Zaradi globalnega značaja finančnih trgov in potrebe po odpravi neskladij med nadzorom nad CNS iz Unije in nadzorom nad CNS iz tretjih držav bi bilo treba povečati sposobnost ESMA za spodbujanje konvergence pri nadzoru nad CNS. V ta namen bi bilo treba ustanoviti stalni notranji odbor za CNS (v nadaljnjem besedilu: nadzorni odbor za CNS), ki bi opravljal naloge, povezane s CNS, ki imajo dovoljenje v Uniji, in s CNS iz tretjih držav. Ustanovitev, naloge in sestava nadzornega odbora za CNS, vzpostavljenega v okviru ESMA, bi morali biti edinstvena rešitev za združitev strokovnega znanja na področju nadzora nad CNS in ne bi smele predstavljati precedensa za ESA.
                  
               
                     (8)
                  
                  
                     Nadzorni odbor za CNS bi moral biti odgovoren za posebne naloge, ki so mu dodeljene na podlagi Uredbe (EU) št. 648/2012, da bi se zagotovila pravilno delovanje notranjega trga ter finančna stabilnost Unije in njenih držav članic.
                  
               
                     (9)
                  
                  
                     Da bi zajeli celoten razpon praktičnih izkušenj in operativnega strokovnega znanja s področja nadzora nad CNS, bi morali nadzorni odbor za CNS sestavljati predsednik, neodvisna člana in pristojni organi držav članic, v katerih se nahaja CNS, ki ima dovoljenje. Kadar se nadzorni odbor za CNS sestane v zvezi s CNS, ki imajo dovoljenje, bi morale imeti centralne banke, ki izdajajo valute Unije za finančne instrumente, pri katerih kliring opravljajo ti CNS, možnost, da v njem prostovoljno sodelujejo pri ocenah prožnosti CNS v zvezi z neugodnim razvojem dogodkov na trgu in relevantnem razvojem dogodkov v celotni Uniji, s čimer se jim olajša dostop do informacij, ki bi lahko bile relevantne za izvajanje njihovih nalog. Kadar se nadzorni odbor za CNS sestane v zvezi s CNS iz tretjih držav, bi morale imeti centralne banke, ki izdajajo vse valute Unije za finančne instrumente, pri katerih kliring opravljajo ali bodo opravile zadevne CNS iz tretjih držav, možnost, da v njem prostovoljno sodelujejo pri pripravi odločitev glede CNS iz tretjih držav, ki so ali bodo verjetno postale sistemsko pomembne za finančno stabilnost Unije ali ene ali več njenih držav članic (v nadaljnjem besedilu: CNS stopnje 2). Centralne banke izdajateljice bi morale biti članice nadzornega odbora za CNS brez glasovalne pravice. Predsednik nadzornega odbora za CNS bi moral imeti možnost, da kot opazovalce povabi člane kolegijev, s čimer bi se zagotovilo, da nadzorni odbor za CNS upošteva stališča drugih ustreznih organov.
                  
               
                     (10)
                  
                  
                     Za zagotovitev ustrezne ravni strokovnega znanja in odgovornosti bi moral odbor nadzornikov ESMA (v nadaljnjem besedilu: odbor nadzornikov) na podlagi odprtega izbirnega postopka, ki bi ga organiziral in vodil ob pomoči Komisije in v katerem bi bilo upoštevano načelo uravnotežene zastopanosti spolov, imenovati predsednika in neodvisna člana nadzornega odbora za CNS na podlagi zaslug, poznavanja področja kliringa, potrgovanja, bonitetnega nadzora in finančnih zadev ter izkušenj, relevantnih za nadzor in regulacijo CNS. Evropski parlament bi moral imeti možnost, da pred imenovanjem predsednika in neodvisnih članov nadzornega odbora za CNS in najpozneje en mesec po tem, ko jih je izbral odbor nadzornikov, izbrane kandidate zasliši ter nato odobri ali zavrne njihovo imenovanje. Odbor nadzornikov lahko imenuje le tiste izbrane kandidate, ki jih je potrdil Evropski parlament.
                  
               
                     (11)
                  
                  
                     Da bi zagotovili preglednost in demokratični nadzor ter zaščitili pravice institucij Unije, bi morali predsednik in neodvisna člana nadzornega odbora za CNS odgovarjati Evropskemu parlamentu in Svetu za vse odločitve, ki jih sprejmejo na podlagi Uredbe (EU) št. 648/2012.
                  
               
                     (12)
                  
                  
                     Predsednik in neodvisna člana nadzornega odbora za CNS bi morali delovati neodvisno in objektivno v interesu Unije. Zagotoviti bi morali ustrezno upoštevanje potrebe po pravilnem delovanju notranjega trga in finančni stabilnosti v vsaki državi članici, ne glede na to, ali v njej obstajajo CNS, ki imajo dovoljenje, ali ne, in v Uniji.
                  
               
                     (13)
                  
                  
                     Da bi zagotovili ustrezen, učinkovit in hiter postopek odločanja v nadzornem odboru za CNS, bi morali imeti predsednik, neodvisna člana in pristojni organi držav članic s CNS, ki ima dovoljenje, glasovalno pravico. Predstavniki centralne banke oziroma centralnih bank in opazovalci ne bi smeli imeti glasovalne pravice. Nadzorni odbor za CNS bi moral odločitve sprejemati z navadno večino članov, pri čemer bi moral imeti vsak član z glasovalno pravico po en glas, pri neodločenem izidu glasovanja pa bi moral biti odločilen glas predsednika. Pooblastilo za sprejetje končne odločitve bi moral še naprej imeti odbor nadzornikov.
                  
               
                     (14)
                  
                  
                     Za zagotovitev usklajenega in doslednega nadzornega pristopa v Uniji bi moral biti nadzorni odbor za CNS odgovoren za pripravo določenih posebnih odločitev in izvajanje določenih nalog, zaupanih ESMA. Take odgovornosti krepijo vlogo ESMA pri usklajevanju med pristojnimi organi in kolegiji s ciljem vzpostavitve skupne kulture na področju nadzora in doslednih nadzornih praks, zlasti na nadzornih področjih s čezmejno razsežnostjo ali morebitnim čezmejnim učinkom. V zvezi s tem bi lahko take zadevne nadzorne dejavnosti in odločitve zajemale zlasti področja nadzora, na katerih lahko različne nadzorne prakse privedejo do tveganj regulativne in nadzorne arbitraže ali ogrozijo finančno stabilnost. ESMA bi moral biti poleg tega seznanjen z vsemi mnenji, ki jih sprejmejo kolegiji, določeni v Uredbi (EU) št. 648/2012, tudi s podlago za odločanje, na katero se mnenje kolegija nanaša, in morebitnimi priporočili, ki jih je kolegij v navedenih mnenjih upošteval.
                  
               
                     (15)
                  
                  
                     V okviru nadzornega odbora za CNS bi tudi morala potekati obvezna predhodna izmenjava mnenj in razprava o osnutkih odločitev pristojnih organov CNS o nekaterih področjih nadzora posebnega pomena. Poleg tega bi moralo biti mogoče prostovoljno in na pobudo pristojnih organov CNS predhodno izmenjati vse osnutke odločitev. ESMA ne bi smel dati mnenja, če na podlagi izida razprave v okviru nadzornega odbora za CNS niso bila ugotovljena razhajajoča se mnenja. S pooblastilom ESMA za dajanje mnenj bi morali zagotoviti, da pristojni organ CNS prejme dodaten odziv skupine nadzornikov, izkušenih in specializiranih za nadzor CNS, na osnutke odločitev. Taka mnenja ESMA ne bi smela vplivati na odgovornost pristojnega organa CNS za sprejetje končne odločitve, kar pomeni, da bi končna vsebina zadevne odločitve še naprej ostala v polni pristojnosti pristojnega organa CNS. Če se pristojni organ z mnenjem ESMA ne strinja, bi mu moral predložiti pripombe o vseh pomembnih odstopanjih od tega mnenja. Pristojni organ bi moral imeti možnost, da pripombe predloži pred sprejetjem odločitve, ob ali po sprejetju odločitve. V primeru, da pripombe predloži po sprejetju odločitve, bi moral to narediti brez nepotrebnega odlašanja. Mnenje ESMA ne bi smelo posegati v pooblastilo kolegijev, da, kadar je to primerno, določijo vsebino svojega mnenja po lastni presoji.
                  
               
                     (16)
                  
                  
                     Kadar se v okviru dejavnosti nadzora nad CNS, ki imajo dovoljenje, pokaže pomanjkanje konvergence in usklajenosti pri izvajanju Uredbe (EU) št. 648/2012, med drugim na podlagi obveznega in prostovoljnega posvetovanja ESMA s pristojnimi organi ter razprav v nadzornem odboru za CNS, bi ESMA moral spodbujati potrebno stopnjo konvergence in usklajenosti, tudi z izdajo smernic, priporočil ali mnenj. Za olajšanje tega procesa bi moral imeti nadzorni odbor za CNS možnost, da od odbora nadzornikov zahteva, naj preuči možnost sprejetja smernic, priporočil in mnenj s strani ESMA. Nadzorni odbor za CNS bi poleg tega moral imeti možnost, da odboru nadzornikov predloži mnenja o odločitvah, ki naj bi jih ESMA sprejel glede nalog in dejavnosti pristojnih organov CNS. Nadzorni odbor za CNS bi moral na primer predložiti mnenja o osnutku tehničnih standardov ali osnutku smernic, ki ga ESMA pripravi na področju izdaje dovoljenja in nadzora nad CNS.
                  
               
                     (17)
                  
                  
                     Za zagotovitev učinkovitega nadzora nad CNS iz tretjih držav bi moral nadzorni odbor za CNS pripraviti celovite osnutke odločitev, ki naj bi jih odobril odbor nadzornikov, in izvesti naloge, zaupane ESMA, v zvezi z določbami o priznanju in nadzoru CNS iz tretjih držav, določenih v Uredbi (EU) št. 648/2012. Ker so sodelovanje in informacije bistvenega pomena, bi moral nadzorni odbor za CNS, kadar se sestane v zvezi s CNS iz tretjih držav, kolegiju za CNS iz tretjih držav posredovati zadevne informacije, vključno s celovitimi osnutki odločitev, ki jih predloži odboru nadzornikov, končnimi odločitvami, ki jih je sprejel odbor nadzornikov, dnevnimi redi in zapisniki sej nadzornega odbora za CNS ter vlogami za priznanje CNS s sedežem v tretji državi.
                  
               
                     (18)
                  
                  
                     Da bi lahko nadzorni odbor za CNS učinkovito izvajal svoje naloge, bi mu moralo pri pripravi sej in pripravi analiz, potrebnih za izvajanje njegovih nalog, ter pri mednarodnem sodelovanju, pomagati namensko osebje ESMA.
                  
               
                     (19)
                  
                  
                     Centralne banke izdajateljice bi morale sodelovati pri pripravi odločitev nadzornega odbora za CNS o razvrstitvi CNS iz tretjih držav glede na njihov sistemski pomen in nadzoru nad CNS stopnje 2, da bi zagotovile pravilno izvajanje svojih nalog v zvezi z denarno politiko in nemotenim delovanjem plačilnih sistemov. Ker bi lahko bile za naloge teh centralnih bank še posebej pomembne odločitve ESMA v zvezi s CNS stopnje 2 o zahtevah po kritju, nadzoru likvidnostnega tveganja, zavarovanju s premoženjem, poravnavi in odobritvi dogovorov o interoperabilnosti, bi se moral nadzorni odbor za CNS posvetovati s centralnimi bankami, ki izdajajo vse valute Unije za finančne instrumente, pri katerih kliring opravljajo ali bodo opravile CNS iz tretjih držav, na podlagi mehanizma „upoštevaj ali pojasni“.
                  
               
                     (20)
                  
                  
                     Odbor nadzornikov bi moral sprejeti osnutke odločitev, ki jih predloži nadzorni odbor za CNS, v skladu s postopkom odločanja, določenem v Uredbi (EU) št. 1095/2010 Evropskega parlamenta in Sveta (6). Da bi zagotovili učinkovit in hiter postopek odločanja, bi moral odbor nadzornikov nekatere odločitve, ki se ne nanašajo na priznanje, razvrstitev CNS iz tretjih držav, posebne zahteve, naložene CNS stopnje 2, pregled ali preklic priznanja ali bistvene elemente stalnega nadzora CNS iz tretjih držav, pri katerem je potrebno posvetovanje s centralnimi bankami izdajateljicami, sprejeti v treh delovnih dneh.
                  
               
                     (21)
                  
                  
                     Za dodatno spodbujanje konvergence nadzorniških odločitev bi moral ESMA prejeti nov mandat za pripravo osnutkov regulativnih tehničnih standardov o razširitvi dejavnosti in storitev ter za namen določitve pogojev, pod katerimi se spremembe modelov in parametrov štejejo za bistvene. Poleg tega bi moral ESMA izdati potrebne smernice, v katerih bi podrobneje opredelil skupne postopke za proces nadzornega pregleda in ocenjevanja v zvezi s CNS.
                  
               
                     (22)
                  
                  
                     Delovanje kolegijev, vzpostavljenih za CNS iz Unije, je ključnega pomena za učinkovit nadzor nad CNS. Da bi v vsej Uniji zagotovili skladnost procesov v okviru kolegijev, bi bilo treba izboljšati in še bolj standardizirati pisne dogovore, v katerih so določene praktične ureditve delovanja kolegijev. Da bi nadalje spodbudili vlogo članov kolegija, bi morali imeti ti pravico prispevati k oblikovanju dnevnega reda sej kolegija. Zaradi večje preglednosti kolegijev bi bilo treba javno razkriti njihovo sestavo. Da ne bi prihajalo do nasprotij interesov, je v Uredbi Sveta (EU) št. 1024/2013 (7) določeno, da bi bilo treba nadzorne naloge ECB ter naloge, ki se nanašajo na denarno politiko, in vse druge njene naloge izvajati popolnoma ločeno. To specifično ločitev odgovornosti ECB bi bilo treba priznati. Kadar je ECB članica kolegija, vzpostavljenega za CNS iz Unije, bi ji bilo zaradi njene funkcije pristojnega organa klirinškega člana v okviru enotnega nadzornega mehanizma in funkcije centralne banke izdajateljice, ki predstavlja Eurosistem, zato treba dodeliti dva glasova v kolegiju.
                  
               
                     (23)
                  
                  
                     Število centralnih bank izdajateljic in pristojnih organov, odgovornih za nadzor nad klirinškimi člani iz držav članic, zastopanih v kolegijih, vzpostavljenih za CNS iz Unije, je trenutno omejeno. Da bi olajšali dostop do informacij širšemu krogu centralnih bank izdajateljic in pristojnih organov drugih držav članic, na katerih finančno stabilnost bi lahko vplivale finančne težave CNS, bi bilo treba tudi drugim centralnim bankam izdajateljicam in pristojnim organom omogočiti, da na zahtevo sodelujejo v kolegijih. Da bi spodbujali doslednost pri nadzoru nad CNS v vsej Uniji, bi v kolegijih moral sodelovati tudi predsednik ali neodvisni član nadzornega odbora za CNS. Da bi zagotovili ustrezen, učinkovit in hiter postopek odločanja, centralne banke izdajateljice in pristojni organi, ki sodelujejo na zahtevo, ter predsednik ali neodvisni član nadzornega odbora za CNS ne bi smeli imeti glasovalne pravice.
                  
               
                     (24)
                  
                  
                     Za okrepitev vloge kolegijev bi jim morali omogočiti, da dajo mnenje o dodatnih nadzornih območjih, ki bistveno vplivajo na poslovne dejavnosti CNS, tudi na oceno delničarjev in družbenikov s kvalificiranimi deleži v CNS ter na oddajo operativnih funkcij, storitev ali dejavnosti v zunanje izvajanje. Poleg tega bi moral kolegij imeti možnost, da na zahtevo katerega koli člana v svoje mnenje vključi priporočila za odpravo pomanjkljivosti pri upravljanju tveganj CNS in povečanje njene prožnosti, ki pa jih mora sprejeti večina kolegija. Glasovanje kolegija o vključitvi takih priporočil bi bilo treba izvesti ločeno od glasovanja kolegija o mnenju. Da bi okrepili učinek mnenj in priporočil kolegija, bi jih morali pristojni organi ustrezno preučiti in jih v primeru znatnega odstopanja od teh mnenj ali priporočil obrazložiti.
                  
               
                     (25)
                  
                  
                     Pregledati je treba tudi nadzorne ureditve v Uredbi (EU) št. 648/2012 za CNS iz tretjih držav, ki ponujajo klirinške storitve znotraj Unije. Da bi preprečili pomembne posledice za finančno stabilnost subjektov iz Unije, je treba izboljšati dostop do informacij, sposobnost izvajanja inšpekcijskih pregledov na kraju samem in preiskav, možnost izmenjave informacij o CNS iz tretjih držav med zadevnimi organi Unije in držav članic ter možnost izvrševanja odločitev ESMA glede CNS iz tretjih držav. Obstaja tudi tveganje, da sprememb predpisov za CNS iz tretjih držav ali regulativnega okvira tretje države ne bi bilo mogoče upoštevati, kar bi lahko negativno vplivalo na regulativne ali nadzorne rezultate, to pa bi posledično povzročilo neenake konkurenčne pogoje za CNS iz Unije in CNS iz tretjih držav.
                  
               
                     (26)
                  
                  
                     Kliring velikega dela finančnih instrumentov, izraženih v valutah Unije, opravijo CNS iz tretjih držav. To pomeni velik izziv za organe Unije in držav članic pri zaščiti finančne stabilnosti.
                  
               
                     (27)
                  
                  
                     Komisija bi morala v okviru zavezanosti integriranim finančnim trgom z odločitvami o enakovrednosti še naprej ugotavljati, da pravni in nadzorni okviri tretjih držav izpolnjujejo zahteve iz Uredbe (EU) št. 648/2012. Za boljše izvajanje sedanje ureditve enakovrednosti v zvezi s CNS bi morala imeti možnost, da po potrebi podrobneje določi merila za ocenjevanje enakovrednosti ureditev CNS iz tretjih držav. Poleg tega je treba ESMA pooblastiti za spremljanje razvoja regulativnega in nadzornega okvira v tistih ureditvah CNS iz tretjih držav, ki jih Komisija šteje za enakovredne. Tako bi zagotovili, da bi tretje države še naprej izpolnjevale merila glede enakovrednosti in vse posebne pogoje, ki veljajo za njihovo uporabo. ESMA bi moral o svojih ugotovitvah zaupno poročati Evropskemu parlamentu, Svetu, Komisiji in kolegiju za CNS iz tretjih držav.
                  
               
                     (28)
                  
                  
                     Trenutno lahko Komisija odločitev o enakovrednosti kadar koli spremeni, začasno razveljavi, pregleda ali prekliče, zlasti kadar razvoj dogodkov v tretji državi bistveno vpliva na elemente, ocenjene v skladu z zahtevami glede enakovrednosti iz Uredbe (EU) št. 648/2012. Če zadevni organi tretje države ne sodelujejo več z ESMA ali drugimi nadzorniki Unije v dobri veri ali ne izpolnjujejo veljavnih zahtev glede enakovrednosti neprekinjeno, lahko Komisija med drugim te organe opozori ali objavi posebno priporočilo. Če se Komisija kadar koli odloči za preklic odločitve o enakovrednosti, lahko odloži datum uporabe te odločitve z namenom odprave tveganj za finančno stabilnost ali motenj na trgu. Poleg pooblastil, ki jih ima trenutno na voljo, bi morala Komisija imeti tudi možnost določiti posebne pogoje, s katerimi bi zagotovila, da bo tretja država, na katero se odločitev o enakovrednosti nanaša, še naprej stalno izpolnjevala merila glede enakovrednosti. Prav tako bi morala imeti možnost določiti pogoje, s katerimi bi ESMA omogočila učinkovito izvajanje njegovih pristojnosti v zvezi s CNS iz tretjih držav, priznanimi na podlagi Uredbe (EU) št. 648/2012, ali v zvezi s spremljanjem razvoja regulativnega in nadzornega okvira v tretjih državah, pomembnega za sprejete odločitve o enakovrednosti.
                  
               
                     (29)
                  
                  
                     Zaradi vedno večje čezmejne razsežnosti CNS in medsebojnih povezav v finančnem sistemu Unije je treba izboljšati sposobnost Unije za odkrivanje, spremljanje in zmanjševanje morebitnih tveganj v zvezi s CNS iz tretjih držav. Vlogo ESMA bi zato bilo treba razširiti, tako da bi učinkovito nadziral CNS iz tretjih držav, ki zaprosijo za priznanje za zagotavljanje klirinških storitev v Uniji. Prav tako bi bilo treba izboljšati sodelovanje centralnih bank izdajateljic iz Unije pri priznavanju CNS iz tretjih držav, ki poslujejo v valuti, ki jo take banke izdajajo, nadzoru nad njimi ter pregledu in preklicu njihovega priznanja. Zato bi se bilo treba s temi bankami posvetovati o nekaterih vidikih, ki vplivajo na njihovo odgovornost na področju denarne politike v zvezi s finančnimi instrumenti, izraženimi v valutah Unije, pri katerih kliring izvajajo ali bodo izvedle CNS s sedežem zunaj Unije.
                  
               
                     (30)
                  
                  
                     Ko Komisija ugotovi, da je pravni in nadzorni okvir tretje države enakovreden okviru Unije, bi bilo treba pri postopku za priznanje CNS iz zadevne tretje države upoštevati tveganja, ki jih take CNS predstavljajo za finančno stabilnost Unije ali ene ali več njenih držav članic.
                  
               
                     (31)
                  
                  
                     Pri obravnavi vloge CNS iz tretje države za priznanje bi moral ESMA oceniti stopnjo sistemskega tveganja, ki ga CNS predstavlja za finančno stabilnost Unije ali ene ali več njenih držav članic, in sicer na podlagi objektivnih in preglednih meril, določenih v tej uredbi. Ta merila bi morala prispevati k splošni oceni. Nobenega posameznega merila samega po sebi ne bi smeli šteti za odločilnega. ESMA bi moral pri ocenjevanju profila tveganja CNS iz tretje države upoštevati vsa tveganja, tudi operativna, kot so goljufije in kriminalne dejavnosti ter tveganja na področju informacijske tehnologije in kibernetike. Ta merila bi bilo treba podrobneje opredeliti v delegiranem aktu Komisije. Pri določanju teh meril bi bilo treba upoštevati naravo transakcij, za katere CNS opravi kliring, vključno z njihovo zahtevnostjo, nestanovitnostjo cen in povprečnim rokom zapadlosti, preglednost in likvidnost trgov ter v kolikšni meri so klirinške dejavnosti zadevne CNS izražene v evrih ali drugih valutah Unije. Pri tem lahko posebne lastnosti nekaterih pogodb o izvedenih instrumentih v kmetijstvu, ki se izvajajo na reguliranih trgih tretjih držav in se nanašajo na trge, ki večinoma služijo domačim nefinančnim nasprotnim strankam tiste tretje države, ki s takimi pogodbami upravlja svoja poslovna tveganja, zaradi nizke stopnje medsebojnega sistemskega povezovanja s preostalim delom finančnega sistema pomenijo zanemarljivo tveganje za klirinške člane in mesta trgovanja v Uniji. Kadar v tretji državi velja okvir za sanacijo in reševanje CNS, bi ESMA moral tudi to upoštevati v svoji analizi stopnje sistemskega tveganja, ki ga za finančno stabilnost Unije ali ene ali več njenih držav članic predstavlja CNS vlagateljica s sedežem v zadevni tretji državi.
                  
               
                     (32)
                  
                  
                     CNS, ki niso sistemsko pomembne za finančno stabilnost Unije ali ene ali več njenih držav članic, bi se morale šteti za „CNS stopnje 1“. CNS, ki so sistemsko pomembne za finančno stabilnost Unije ali ene ali več njenih držav članic oziroma bodo to verjetno postale, bi se morale šteti za „CNS stopnje 2“. Kadar ESMA ugotovi, da CNS iz tretje države ni sistemsko pomembna za finančno stabilnost Unije ali ene ali več njenih držav članic, bi se morali za zadevno CNS uporabljati obstoječi pogoji za priznanje iz Uredbe (EU) št. 648/2012. Kadar ESMA ugotovi, da je CNS iz tretje države sistemsko pomembna, bi bilo treba zadevni CNS naložiti posebne zahteve. ESMA bi moral tako CNS priznati le, če izpolnjuje te zahteve. Te zahteve bi morale vključevati nekatere bonitetne zahteve, določene v Uredbi (EU) št. 648/2012, katerih cilj je večja varnost in učinkovitost CNS. ESMA bi moral biti neposredno odgovoren za zagotavljanje, da sistemsko pomembna CNS iz tretje države te zahteve izpolnjuje. S tem povezane zahteve bi mu morale poleg tega omogočati celovit in učinkovit nadzor nad zadevno CNS v skladu z Uredbo (EU) št. 648/2012.
                  
               
                     (33)
                  
                  
                     Da bi zagotovili ustrezno sodelovanje centralne banke oziroma centralnih bank, ki izdajajo vse valute Unije za finančne instrumente, pri katerih kliring opravljajo ali bodo opravile CNS iz tretjih držav, pri priznavanju CNS stopnje 2, bi moral ESMA pri priznavanju takih CNS upoštevati, ali izpolnjujejo posebne zahteve, ki so jih navedene centralne banke izdajateljice morda uvedle pri izvajanju svojih nalog na področju denarne politike. Te zahteve bi se morale nanašati na predložitev informacij centralni banki izdajateljici oziroma centralnim bankam izdajateljicam na njeno obrazloženo zahtevo, sodelovanje CNS s centralno banko izdajateljico oziroma centralnimi bankami izdajateljicami v okviru ocene prožnosti CNS v zvezi z neugodnim razvojem dogodkov na trgu, ki jih izvaja ESMA, in odprtje nočnega depozitnega računa pri centralni banki izdajateljici oziroma centralnih bankah izdajateljicah, pa tudi na zahteve v izjemnih situacijah, za katere centralna banka izdajateljica oziroma centralne banke izdajateljice menijo, da so nujne. Merila za dostop in zahteve centralne banke izdajateljice oziroma centralnih bank izdajateljic za odprtje nočnega depozitnega računa ne bi smeli pomeniti obveznosti premestitve vseh ali dela klirinških storitev CNS.
                  
               
                     (34)
                  
                  
                     Kar zadeva zahteve, ki bi jih lahko centralna banka izdajateljica oziroma centralne banke izdajateljice uvedle v izjemnih situacijah, lahko razvoj dogodkov na trgih, na katerih je bil opravljen centralni kliring, vpliva na transmisijo denarne politike ali na nemoteno delovanje plačilnih sistemov v situacijah, kot so pretresi na trgih (zlasti denarnih trgih in trgih začasne prodaje/začasnega odkupa), na katere se opira CNS, da bi pridobil likvidnost, situacije, v katerih operacije CNS prispevajo k usihanju likvidnosti na trgu, ali resne motnje v delovanju ureditev plačil ali poravnave, ki ovirajo zmožnost CNS za izpolnitev plačilnih obveznosti ali povečanje likvidnostnih potreb. Določitev obstoja takih izjemnih situacij je odvisna izključno od vidikov denarne politike in ne sovpada nujno z morebitnimi izrednimi razmerami v zvezi s CNS. V takih situacijah zato bonitetni okvir posledičnih tveganj morda ne ublaži v celoti; v tem primeru bi bilo morda potrebno neposredno ukrepanje centralne banke izdajateljice oziroma centralnih bank izdajateljic, s katerim se zagotovi transmisija denarne politike ali nemoteno delovanje plačilnih sistemov.
                  
               
                     (35)
                  
                  
                     V takih izjemnih situacijah bi centralne banke izdajateljice morda morale, kolikor je to mogoče na podlagi njihovih institucionalnih okvirov, naložiti začasne zahteve v zvezi z likvidnostnimi tveganji, ureditvami poravnave, kritjem, zavarovanjem s premoženjem ali dogovori o interoperabilnosti. V primeru neizpolnjevanja takih začasnih zahtev bi lahko ESMA preklical priznanje CNS stopnje 2. Navedene zahteve bi lahko vključevale zlasti začasno izboljšanje obvladovanja likvidnostnega tveganja CNS stopnje 2, kot so zvišanje likvidnostnega blažilnika, povečanje pogostosti zbiranja kritij znotraj dne in omejitve medvalutne izpostavljenosti, ali posebne ureditve za polog gotovine in poravnavo plačil v valuti centralne banke. Ne bi se smele razširiti na druga področja bonitetnega nadzora in ne bi smele avtomatično pomeniti preklica priznanja. Poleg tega bi morala biti uporaba teh zahtev pogoj za priznanje zgolj za omejeno obdobje do šest mesecev z možnostjo enkratnega podaljšanja za dodatno obdobje, ki ne presega šest mesecev. Po izteku tega dodatnega obdobja njihova uporaba ne bi smela biti več pogoj za priznanje CNS stopnje 2. Vendar pa centralnim bankam izdajateljicam v kontekstu nove ali drugačne izjemne situacije ne bi smelo biti preprečeno, da naložijo začasne zahteve, katerih uporaba bi bila predpogoj za priznanje CNS stopnje 2 v skladu z Uredbo (EU) št. 648/2012.
                  
               
                     (36)
                  
                  
                     Centralna banka izdajateljica bi morala pred uporabo zahtev ali pred morebitnim podaljšanjem ESMA, ostalim centralnim bankam, ki izdajajo vse valute Unije za finančne instrumente, pri katerih se opravlja ali se bo opravil kliring, in članom kolegija za CNS iz tretjih držav pojasniti, kakšni bodo učinki zahtev, ki jih namerava naložiti, na učinkovitost, stabilnost in prožnost CNS, ter utemeljiti, zakaj so te zahteve potrebne in sorazmerne za zagotovitev transmisije denarne politike ali nemotenega delovanja plačilnih sistemov ob hkratnem ustreznem upoštevanju potrebe po zaščiti zaupnih ali občutljivih informacij. Da bi se izognili podvajanju, bi morala centralna banka izdajateljica z ESMA in drugimi centralnimi bankami, ki izdajajo vse valute Unije za finančne instrumente, pri katerih se opravlja ali se bo opravil kliring, stalno sodelovati in z njimi izmenjevati informacije o začasnih zahtevah, ki se uporabljajo v izjemnih situacijah.
                  
               
                     (37)
                  
                  
                     Centralna banka izdajateljica oziroma centralne banke izdajateljice bi morale ESMA čim prej, v vsakem primeru pa v 30 delovnih dneh po ugotovitvi, da CNS iz tretje države ni CNS stopnje 1, ali v 90 delovnih dneh po naložitvi dodatnih zahtev, kadar so bile te zahteve naložene po priznanju CNS stopnje 2.
                  
               
                     (38)
                  
                  
                     Stopnje tveganja, ki jih sistemsko pomembne CNS predstavljajo za finančni sistem in stabilnost Unije, so različne. Zahteve za sistemsko pomembne CNS bi zato bilo treba uporabljati sorazmerno s tveganji, ki bi jih CNS lahko predstavljala za Unijo. Kadar ESMA po posvetovanju z Evropskim odborom za sistemska tveganja (ESRB) in v soglasju s centralno banko oziroma centralnimi bankami, ki izdajajo vse valute Unije za finančne instrumente, pri katerih kliring opravlja ali bo opravila CNS iz tretje države, na podlagi celovito obrazložene ocene, tudi kvantitativne tehnične ocene stroškov in koristi, sklene, da so CNS iz tretje države ali nekatere od njenih klirinških storitev tako sistemsko pomembne, da izpolnjevanje posebnih zahtev, določenih v Uredbi (EU) št. 648/2012, ne bi v zadostni meri odpravilo tveganja za finančno stabilnost Unije ali ene ali več njenih držav članic, bi zato, če bi drugi ukrepi šteli kot nezadostni za odpravo tveganja za finančno stabilnost, moral Komisiji priporočiti, da CNS ali nekatere njene klirinške storitve ne bi smele biti priznane. ESMA lahko v skladu s tem postopkom priporoči Komisiji, da se CNS ne prizna, ne glede na to, ali so bile zadevna CNS ali nekatere od njenih storitev pred tem uvrščene v stopnjo 2 ali ne.
                  
               
                     (39)
                  
                  
                     Na podlagi tega priporočila bi bilo treba na Komisijo prenesti pooblastilo, da se kot zadnja možnost sprejme izvedbeni akt, v katerem se določi, da zadevna CNS iz tretje države ne bi smela imeti možnosti opravljati nekaterih ali vseh svojih klirinških storitev klirinškim članom in mestom trgovanja s sedežem v Uniji, razen če ima v kateri koli državi članici dovoljenje za to v skladu z Uredbo (EU) št. 648/2012. Navedeni izvedbeni akt bi moral določiti tudi ustrezno prilagoditveno obdobje, ki ne bi bilo daljše od dveh let in bi ga bilo mogoče enkrat podaljšati za dodatnih šest mesecev, določiti pa bi moral tudi pogoje, pod katerimi lahko CNS v prilagoditvenem obdobju še naprej opravlja nekatere klirinške storitve ali dejavnosti, in ukrepe, ki bi jih bilo treba sprejeti v tem obdobju, da bi omejili morebitne stroške za klirinške člane in njihove stranke, zlasti tiste s sedežem v Uniji.
                  
               
                     (40)
                  
                  
                     Za centralne banke izdajateljice je pomembno, da se ESMA z njimi posvetuje individualno in da izrazijo svoje soglasje z vsemi morebitnimi priporočili za zavrnitev priznanja CNS iz tretje države, saj bi taka odločitev lahko vplivala na valuto, ki jo izdajajo, in na poročilo ESMA o izvajanju izvedbenega akta Komisije, sprejetega na podlagi takega priporočila. Vendar pa bi se v primeru takega priporočila ali poročila, soglasje ali pomisleki, ki jih centralna banka izdajateljica lahko izpostavi, morali nanašati le na valuto, ki jo izdaja in ne na celotno priporočilo ali celotno poročilo.
                  
               
                     (41)
                  
                  
                     ESMA bi moral redno pregledovati priznanja CNS iz tretjih držav ter njihovo uvrstitev med CNS stopnje 1 ali stopnje 2. V tem smislu bi moral med drugim upoštevati spremembe narave, obsega in kompleksnosti poslovanja CNS iz tretje države. Taki pregledi bi morali biti izvedeni najmanj vsakih pet let ter kadar koli priznana CNS iz tretje države razširi ali zmanjša obseg svojih dejavnosti in storitev v Uniji. Če ESMA na podlagi tega pregleda ugotovi, da bi morala biti CNS stopnje 1 uvrščena med CNS stopnje 2, bi moral določiti ustrezno prilagoditveno obdobje, ki ni daljše od 18 mesecev in v okviru katerega bi morala zadevna CNS izpolniti zahteve, ki veljajo za CNS stopnje 2.
                  
               
                     (42)
                  
                  
                     ESMA bi moral imeti na zahtevo CNS stopnje 2 tudi možnost upoštevati, v kolikšni meri se lahko izpolnjevanje zahtev, ki veljajo v tretji državi, s strani take CNS primerja z njenim izpolnjevanjem zahtev iz Uredbe (EU) št. 648/2012. Pri izvedbi te ocene bi moral ESMA upoštevati izvedbeni akt, ki ga je sprejela Komisija in ki določa, da je pravna in nadzorna ureditev v tretji državi, v kateri ima CNS sedež, enakovredna ureditvi iz Uredbe (EU) št. 648/2012 in izpolnjuje vse pogoje, ki lahko veljajo za izvajanje tega izvedbenega akta. Pri izvedbi te ocene bi moral ESMA za zagotovitev sorazmernosti upoštevati tudi, v kolikšni meri so finančni instrumenti, katerih kliring opravlja CNS, izraženi v valutah Unije. Komisija bi morala sprejeti delegirani akt, v katerem bi določila načine in pogoje za oceno take primerljive skladnosti.
                  
               
                     (43)
                  
                  
                     ESMA bi moral imeti vsa potrebna pooblastila za nadzor priznanih CNS iz tretjih držav, da bi se zagotovilo njihovo stalno izpolnjevanje zahtev iz Uredbe (EU) št. 648/2012.
                  
               
                     (44)
                  
                  
                     Za lažjo izmenjavo informacij ter lažje sodelovanje med ESMA, pristojnimi organi držav članic, odgovornimi za nadzor nad CNS, in pristojnimi organi, odgovornimi za nadzor subjektov, na katere bi lahko vplivale dejavnosti CNS iz tretjih držav, bi moral ESMA ustanoviti kolegij za CNS iz tretjih držav. Člani kolegija bi morali imeti možnost zahtevati, da nadzorni odbor za CNS razpravlja o kateri koli konkretni zadevi v zvezi s CNS iz tretjih držav.
                  
               
                     (45)
                  
                  
                     Da bi lahko ESMA svoje naloge v zvezi s CNS iz tretjih držav izvajal učinkovito, bi mu morale CNS iz tretjih držav za njegove nadzorne in upravne naloge plačevati pristojbine za nadzor. Pristojbine bi morale pokriti stroške vlog za priznanje CNS iz tretjih držav in nadzor nad njimi. Komisija bi morala sprejeti delegirani akt, ki bi podrobneje opredelil vrste pristojbin, zadeve, za katere jih je treba plačati, njihovo višino in način njihovega plačila.
                  
               
                     (46)
                  
                  
                     ESMA bi moral imeti možnost, da izvaja preiskave in inšpekcijske preglede na kraju samem v CNS stopnje 2 in z njimi povezanih tretjih osebah, ki so jim navedene CNS v zunanje izvajanje oddale operativne funkcije, storitve ali dejavnosti. Pristojni organi, odgovorni za nadzor klirinških članov s sedežem v Uniji, bi morali biti, kadar je to ustrezno, seznanjeni z ugotovitvami takih preiskav in inšpekcijskih pregledov na kraju samem. Centralne banke, ki izdajajo vse valute Unije za finančne instrumente, pri katerih kliring opravlja ali bo opravila CNS, bi morale imeti možnost, da zahtevajo udeležbo pri takih inšpekcijskih pregledih na kraju samem, kadar je to potrebno za izvajanje njihovih nalog na področju denarne politike.
                  
               
                     (47)
                  
                  
                     ESMA bi moral imeti možnost naložiti periodične denarne kazni ter tako CNS iz tretjih držav prisiliti v odpravo kršitve, v zagotovitev popolnih in pravilnih informacij, ki jih zahteva ESMA, ali v pristanek na preiskavo ali inšpekcijski pregled na kraju samem.
                  
               
                     (48)
                  
                  
                     ESMA bi moral imeti možnost naložiti globe tako CNS stopnje 1 kot CNS stopnje 2, kadar ugotovi, da so naklepno ali iz malomarnosti kršile Uredbo (EU) št. 648/2012, tako da so mu predložile napačne ali zavajajoče informacije. Imeti bi moral tudi možnost naložiti globe CNS stopnje 2, kadar ugotovi, da so naklepno ali iz malomarnosti kršile dodatne zahteve iz navedene uredbe, ki veljajo zanje. Kadar ESMA ugotovi, da se za CNS stopnje 2 zaradi njene skladnosti z veljavnim pravnim okvirom tretje države lahko šteje, da izpolnjuje zahteve iz člena 16 ter naslovov IV in V Uredbe (EU) št. 648/2012, ravnanja zadevne CNS ne bi smeli šteti za kršitev navedene uredbe, kolikor je skladno s temi primerljivimi zahtevami.
                  
               
                     (49)
                  
                  
                     Globe bi bilo treba naložiti v skladu z resnostjo kršitve. Kršitve bi bilo treba razdeliti v različne skupine, za katere bi bilo treba natančno opredeliti globe. Za izračun globe za posamezno kršitev bi moral ESMA uporabiti dvostopenjsko metodologijo, sestavljeno iz določitve osnovnega zneska globe in po potrebi njegove prilagoditve z določenimi koeficienti. Osnovni znesek bi bilo treba določiti ob upoštevanju letnega prometa zadevnih CNS iz tretjih držav, prilagoditve pa bi bilo treba izvesti s povečanjem ali zmanjšanjem osnovnega zneska z uporabo zadevnih koeficientov v skladu s to uredbo.
                  
               
                     (50)
                  
                  
                     V tej uredbi so določeni koeficienti, ki so povezani z obteževalnimi in olajševalnimi okoliščinami ter s pomočjo katerih lahko ESMA naloži globo, sorazmerno z resnostjo kršitve, ki jo je storila CNS iz tretje države, ob upoštevanju okoliščin, v katerih je bila ta kršitev storjena.
                  
               
                     (51)
                  
                  
                     Odločitev o naložitvi glob ali periodičnih denarnih kazni bi morala temeljiti na neodvisni preiskavi.
                  
               
                     (52)
                  
                  
                     ESMA bi moral pred odločitvijo o naložitvi glob ali periodičnih denarnih kazni dati osebam, ki so predmet postopka, možnost izjave, in tako spoštovati njihovo pravico do obrambe.
                  
               
                     (53)
                  
                  
                     ESMA ne bi smel nalagati glob ali periodičnih denarnih kazni, kadar je predhodna oprostilna sodba ali obsodba, ki temelji na istih dejstvih ali dejstvih, ki so bistveno enaka, postala pravnomočna kot rezultat kazenskega postopka po nacionalnem pravu.
                  
               
                     (54)
                  
                  
                     Odločitve ESMA o naložitvi glob in periodičnih denarnih kazni bi morale biti izvršljive, za njihovo izvrševanje pa bi se morala uporabljati pravila civilnega postopka, ki veljajo v državi, na ozemlju katere se odločitve izvršujejo. Pravila civilnega postopka ne bi smela zajemati pravil kazenskega postopka, lahko pa bi zajemala pravila upravnega postopka.
                  
               
                     (55)
                  
                  
                     ESMA bi moral biti v primeru kršitve, ki jo stori CNS stopnje 2, pooblaščen za izvedbo več nadzornih ukrepov, tudi tega, da od CNS stopnje 2 zahteva odpravo kršitve in kot zadnjo možnost, če CNS stopnje 2 resno ali vztrajno krši Uredbo (EU) št. 648/2012, prekliče priznanje. Nadzorne ukrepe bi moral uporabljati ob upoštevanju narave in resnosti kršitve ter ob spoštovanju načela sorazmernosti. Pred sprejetjem odločitve o nadzornih ukrepih bi moral ESMA dati osebam, ki so v postopku, možnost izjave, in tako spoštovati njihovo pravico do obrambe. Če se odloči za preklic priznanja, bi moral omejiti morebitno motnjo na trgu z določitvijo ustreznega prilagoditvenega obdobja, ki ni daljše od dveh let.
                  
               
                     (56)
                  
                  
                     V zvezi s potrditvijo bistvenih sprememb modelov in parametrov, sprejetih za izračun zahtev po kritju, prispevkov v jamstveni sklad, zahtev glede zavarovanja in drugih mehanizmov za obvladovanje tveganj, ki jo izvedejo pristojni organi in ESMA, bi bilo treba pojasniti postopkovne vidike in povezavo med to potrditvijo in sklepom kolegija. Predhodno sprejetje bistvene spremembe modelov ali parametrov bi moralo biti mogoče, kadar je to potrebno, zlasti kadar je njihova hitra sprememba nujna za zagotavljanje stabilnosti upravljanja tveganj CNS.
                  
               
                     (57)
                  
                  
                     Učinkovit nadzor nad CNS temelji na krepitvi zmožnosti, strokovnih znanj, sposobnosti ter medsebojnega sodelovanja in izmenjave med institucijami. Ker so vse to procesi, ki se s časom razvijajo in sledijo lastni dinamiki, bi bilo treba pri načrtovanju funkcionalnega, uspešnega in učinkovitega nadzornega sistema za CNS upoštevati njegov možen dolgoročni razvoj. Zato se bo delitev pristojnosti, določena v tej uredbi, verjetno razvijala vzporedno z vlogo in zmogljivostmi ESMA, ob podpori nadzornega odbora za CNS. Da bi razvili učinkovit in odporen nadzorni pristop v zvezi s CNS, bi morala Komisija pregledati učinkovitost nalog ESMA, zlasti nalog nadzornega odbora za CNS, pri spodbujanju konvergence in usklajenosti v Uniji pri uporabi Uredbe (EU) št. 648/2012, pa tudi razdelitve odgovornosti med institucijami in organi Unije in držav članic. Komisija bi prav tako morala poročati o učinku te uredbe na zagotavljanje enakih konkurenčnih pogojev za CNS ter oceniti okvir za priznavanje CNS iz tretjih držav ter nadzor nad njimi. Komisija bi morala to poročilo skupaj z morebitnimi ustreznimi predlogi predložiti Evropskemu parlamentu in Svetu.
                  
               
                     (58)
                  
                  
                     Za zagotovitev učinkovite uporabe pravil iz te uredbe v zvezi s CNS iz tretjih držav bi bilo treba na Komisijo prenesti pooblastilo za sprejetje aktov v skladu s členom 290 Pogodbe o delovanju Evropske unije (PDEU), v katerih so podrobneje opredeljeni vrste pristojbin, zadeve, za katere jih je treba plačati, njihova višina in način njihovega plačila; podrobneje opredeljena merila za ugotavljanje, ali je CNS iz tretje države sistemsko pomembna za finančno stabilnost Unije ali ene ali več njenih držav članic oziroma bo to verjetno postala; podrobneje opredeljena merila, ki jih je treba uporabiti pri ocenah enakovrednosti tretjih držav; opredeljeni način in pogoji izpolnjevanja določenih zahtev s strani CNS iz tretjih držav; podrobneje opredeljena postopkovna pravila v zvezi z naložitvijo glob ali periodičnih denarnih kazni, vključno z določbami o pravici do obrambe, roki, pobiranjem glob ali periodičnih denarnih kazni in roki zastaranja za naložitev in izvršitev denarnih kazni ali glob, ter ukrepi za spremembo Priloge IV, da se upošteva razvoj dogodkov na finančnih trgih. Zlasti je pomembno, da se Komisija pri svojem pripravljalnem delu ustrezno posvetuje, vključno na ravni strokovnjakov, in da se ta posvetovanja izvedejo v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje (8). Za zagotovitev enakopravnega sodelovanja pri pripravi delegiranih aktov Evropski parlament in Svet zlasti prejmeta vse dokumente sočasno s strokovnjaki iz držav članic, njuni strokovnjaki pa se lahko sistematično udeležujejo sestankov strokovnih skupin Komisije, ki zadevajo pripravo delegiranih aktov.
                  
               
                     (59)
                  
                  
                     Za zagotovitev enotnih pogojev izvajanja te uredbe, zlasti v zvezi s priznanjem CNS iz tretjih držav in enakovrednostjo pravnih okvirov tretjih držav, bi bilo treba na Komisijo prenesti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta (9).
                  
               
                     (60)
                  
                  
                     Za zagotovitev dosledne harmonizacije pravil in nadzornih praks glede razširitve dejavnosti in storitev, kolegijev in pregleda modelov, testiranja stresnih situacij in testiranja za nazaj bi bilo treba na Komisijo prenesti pooblastilo za sprejetje regulativnih tehničnih standardov, ki jih pripravi ESMA v zvezi z naslednjim: pogoji, pod katerimi dodatne storitve ali dejavnosti, na katere želi CNS razširiti svoje poslovanje, niso zajete v začetnem dovoljenju; pogoji, pod katerimi se valute iz Unije štejejo za najpomembnejše za namen članstva centralnih bank izdajateljic v kolegijih, in podrobnosti praktičnih ureditev delovanja kolegijev, ter pogoji, pod katerimi so spremembe modelov in parametrov bistvene. Komisija bi morala te regulativne tehnične standarde sprejeti z delegiranimi akti na podlagi člena 290 PDEU in v skladu s členi 10 do 14 Uredbe (EU) št. 1095/2010.
                  
               
                     (61)
                  
                  
                     Ker ciljev te uredbe, in sicer povečanja varnosti in učinkovitosti CNS z določitvijo enotnih zahtev za njihove dejavnosti, države članice ne morejo zadovoljivo doseči, temveč se zaradi njihovega obsega in učinkov lažje dosežejo na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenih ciljev.
                  
               
                     (62)
                  
                  
                     Uporabo pooblastila, s katerim bi ESMA priznal CNS iz tretje države kot CNS stopnje 1 ali CNS stopnje 2, bi bilo treba odložiti, dokler niso podrobneje opredeljena merila za presojo: (a) tega, ali je CNS iz tretje države sistemsko pomembna za finančni sistem Unije ali ene ali več njenih držav članic oziroma bo to verjetno postala, in (b) primerljive skladnosti.
                  
               
                     (63)
                  
                  
                     Uredbo (EU) št. 648/2012 bi bilo zato treba ustrezno spremeniti –
                  
               SPREJELA NASLEDNJO UREDBO:
         
            Člen 1
            Uredba (EU) št. 648/2012 se spremeni:
            
                        (1)
                     
                     
                        v odstavku 2 člena 6 se točka (b) nadomesti z naslednjim:
                        
                                    „(b)
                                 
                                 
                                    tiste CNS, ki imajo dovoljenje v skladu s členom 17 ali so priznane v skladu s členom 25, in datum izdaje dovoljenja oziroma datum priznanja, pri čemer se navedejo tiste CNS, ki imajo dovoljenje ali so priznane za namen obveznosti kliringa;“;
                                 
                              
                  
                        (2)
                     
                     
                        v členu 15 se doda naslednji odstavek:
                        
                                    „3.
                                 
                                 
                                    Za zagotovitev dosledne uporabe tega člena ESMA v sodelovanju z ESCB pripravi osnutke regulativnih tehničnih standardov, v katerih so določeni pogoji, pod katerimi dodatne storitve ali dejavnosti, na katere želi CNS razširiti svoje poslovanje, niso zajete v začetnem dovoljenju in je zato potrebna razširitev dovoljenja v skladu z odstavkom 1 tega člena, in tudi določen postopek za posvetovanje s kolegijem, ustanovljenim v skladu s členom 18, o tem, ali so ti pogoji izpolnjeni ali ne.
                                    ESMA te osnutke regulativnih tehničnih standardov predloži Komisiji do 2. januarja 2021.
                                    Na Komisijo se prenese pooblastilo za sprejetje regulativnih tehničnih standardov iz prvega pododstavka v skladu s členi 10 do 14 Uredbe (EU) št. 1095/2010.“;
                                 
                              
                  
                        (3)
                     
                     
                        v členu 17 se odstavek 3 nadomesti z naslednjim:
                        
                                    „3.
                                 
                                 
                                    Pristojni organ v 30 delovnih dneh od prejema vloge oceni, ali je vloga popolna. Če vloga ni popolna, določi rok, v katerem mora CNS vlagateljica predložiti dodatne informacije. Po prejemu takih dodatnih informacij jih pristojni organ takoj posreduje ESMA in kolegiju, ustanovljenemu v skladu s členom 18(1). Potem ko pristojni organ oceni, da je vloga popolna, o tem uradno obvesti CNS vlagateljico, člane kolegija in ESMA.“;
                                 
                              
                  
                        (4)
                     
                     
                        člen 18 se spremeni:
                        
                                    (a)
                                 
                                 
                                    odstavek 1 se nadomesti z naslednjim:
                                    
                                                „1.
                                             
                                             
                                                Pristojni organ CNS v 30 koledarskih dneh po vložitvi popolne vloge v skladu s členom 17 zaradi lažjega izvajanja nalog iz členov 15, 17, 30, 31, 32, 35, 49, 51 in 54 ustanovi kolegij, ga upravlja in mu predseduje.“;
                                             
                                          
                              
                                    (b)
                                 
                                 
                                    v odstavku 2 se točka (a) nadomesti z naslednjim:
                                    
                                                „(a)
                                             
                                             
                                                predsednik ali kateri koli neodvisni član nadzornega obora za CNS iz točk (a) in (b) člena 24a(2);“;
                                             
                                          
                              
                                    (c)
                                 
                                 
                                    v odstavku 2 se točka (c) nadomesti z naslednjim:
                                    
                                                „(c)
                                             
                                             
                                                pristojni organi, odgovorni za nadzor klirinških članov CNS s sedežem v treh državah članicah, ki v obdobju enega leta na zbirni osnovi skupaj največ prispevajo v jamstveni sklad CNS iz člena 42 te uredbe, po potrebi vključno z ECB v okviru nalog, ki zadevajo bonitetni nadzor kreditnih institucij v okviru enotnega nadzornega mehanizma in so nanjo prenesene v skladu z Uredbo Sveta (EU) št. 1024/2013 (*1);
                                             
                                          
                                       (*1)  Uredba Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (UL L 287, 29.10.2013, str. 63).“;"
                        
                                 
                              
                                    (d)
                                 
                                 
                                    v odstavku 2 se vstavi naslednja točka:
                                    
                                                „(ca)
                                             
                                             
                                                pristojni organi, odgovorni za nadzor klirinških članov CNS, razen tistih iz točke (c), s soglasjem pristojnega organa CNS. Ti pristojni organi od pristojnega organa CNS zahtevajo soglasje za njihovo udeležbo na kolegiju, zahtevo pa utemeljijo z oceno učinka, ki bi ga finančne težave CNS lahko imele na finančno stabilnost njihove države članice. Če pristojni organ CNS zahteve ne odobri, predloži celovito in podrobno pisno obrazložitev.“;
                                             
                                          
                              
                                    (e)
                                 
                                 
                                    v odstavku 2 se doda naslednja točka:
                                    
                                                „(i)
                                             
                                             
                                                centralne banke, ki izdajajo valute Unije za finančne instrumente, katerih kliring opravljajo ali bodo opravile CNS, razen tistih iz točke (h), s soglasjem pristojnega organa CNS. Te centralne banke od pristojnega organa CNS zahtevajo soglasje za njihovo udeležbo na kolegiju, zahtevo pa utemeljijo z oceno učinka, ki bi ga finančne težave CNS lahko imele na valuto, ki jo izdajajo. Če pristojni organ CNS zahteve ne odobri, predloži celovito in podrobno pisno obrazložitev.“;
                                             
                                          
                              
                                    (f)
                                 
                                 
                                    v odstavku 2 se doda naslednji pododstavek:
                                    „Pristojni organ CNS na svojem spletnem mestu objavi seznam članov kolegija. Pristojni organ CNS posodablja ta seznam brez nepotrebnega odlašanja po vsaki spremembi sestave kolegija. Pristojni organ CNS v 30 koledarskih dneh od ustanovitve kolegija ali spremembe njegove sestave priglasi ta seznam ESMA. Po prejemu priglasitve s strani pristojnega organa CNS ESMA na svojem spletnem mestu brez nepotrebnega odlašanja objavi seznam članov tega kolegija.“;
                                 
                              
                                    (g)
                                 
                                 
                                    v odstavku 4 se doda naslednji pododstavek:
                                    „Da se olajša opravljanje nalog, dodeljenih kolegijem na podlagi prvega pododstavka, imajo lahko člani kolegija iz odstavka 2 pravico prispevati k oblikovanju dnevnega reda sej kolegija, zlasti tako, da nanj dodajo točke.“;
                                 
                              
                                    (h)
                                 
                                 
                                    v odstavku 5 se drugi pododstavek nadomesti z naslednjim:
                                    „Ta dogovor določa praktične ureditve delovanja kolegija, vključno s podrobnimi pravili o:
                                    
                                                (i)
                                             
                                             
                                                postopkih glasovanja iz člena 19(3);
                                             
                                          
                                                (ii)
                                             
                                             
                                                postopkih oblikovanja dnevnega reda sej kolegija;
                                             
                                          
                                                (iii)
                                             
                                             
                                                pogostosti sej kolegija;
                                             
                                          
                                                (iv)
                                             
                                             
                                                obliki in obsegu informacij, ki jih mora pristojni organ CNS predložiti članom kolegija, zlasti informacij, ki jih je treba predložiti v skladu s členom 21(4);
                                             
                                          
                                                (v)
                                             
                                             
                                                ustreznih minimalnih časovnih okvirih, v katerih člani kolegija ocenijo zadevno dokumentacijo;
                                             
                                          
                                                (vi)
                                             
                                             
                                                načinih komunikacije med člani kolegija.
                                             
                                          Dogovor lahko določa tudi naloge, ki se zaupajo pristojnemu organu CNS ali drugemu članu kolegija.“;
                                 
                              
                                    (i)
                                 
                                 
                                    odstavek 6 se nadomesti z naslednjim:
                                    
                                                „6.
                                             
                                             
                                                Da se zagotovi dosledno in usklajeno delovanje kolegijev v vsej Uniji, ESMA v sodelovanju z ESCB pripravi osnutke regulativnih tehničnih standardov, ki določajo pogoje, pod katerimi se bodo valute Unije iz točke (h) odstavka 2 štele za najpomembnejše, in podrobnosti o praktičnih ureditvah iz odstavka 5.
                                                ESMA te osnutke regulativnih tehničnih standardov Komisiji predloži do 2. januarja 2021.
                                                Na Komisijo se prenese pooblastilo za sprejetje regulativnih tehničnih standardov iz prvega pododstavka v skladu s členi 10 do 14 Uredbe (EU) št. 1095/2010.“;
                                             
                                          
                              
                  
                        (5)
                     
                     
                        člen 19 se spremeni:
                        
                                    (a)
                                 
                                 
                                    doda se naslednji odstavek:
                                    
                                                „1a.
                                             
                                             
                                                Kadar kolegij da mnenje v skladu s to uredbo, na zahtevo katerega koli njegovega člana in potem ko ga je kolegij sprejel z večino v skladu z odstavkom 3 tega člena, lahko to mnenje, poleg ugotovitve, ali je CNS skladna s to uredbo, vključuje tudi priporočila, namenjena odpravi pomanjkljivosti pri upravljanju tveganj CNS in povečanju njene prožnosti.
                                                Kadar kolegij lahko da mnenje, lahko katera koli centralna banka izdajateljica, ki je članica kolegija v skladu s točkama (h) in (i) člena 18(2), sprejme priporočila o valuti, ki jo izdaja.“;
                                             
                                          
                              
                                    (b)
                                 
                                 
                                    odstavek 3 se nadomesti z naslednjim:
                                    
                                                „3.
                                             
                                             
                                                Večinsko mnenje kolegija se sprejme z navadno večino članov.
                                                V kolegijih, ki jih sestavlja do vključno 12 članov, lahko glasujeta največ dva člana kolegija iz iste države članice, vsak član z glasovalno pravico pa ima po en glas. V kolegijih, ki jih sestavlja več kot 12 članov, lahko glasujejo največ trije člani iz iste države članice, vsak član z glasovalno pravico pa ima po en glas.
                                                Kadar je v skladu s točkama (c) in (h) člena 18(2) članica kolegija ECB, ima dva glasova.
                                                Člani kolegija iz točk (a), (ca) in (i) člena 18(2) nimajo pravice glasovati o mnenjih kolegija.“;
                                             
                                          
                              
                                    (c)
                                 
                                 
                                    doda se naslednji odstavek:
                                    
                                                „4.
                                             
                                             
                                                Brez poseganja v postopek, predpisan v členu 17, pristojni organ CNS ustrezno upošteva mnenje kolegija, sprejeto v skladu z odstavkom 1 tega člena, vključno z morebitnimi priporočili, namenjenimi odpravi pomanjkljivosti pri upravljanju tveganj CNS in povečanju njene prožnosti. Če se pristojni organ CNS ne strinja z mnenjem kolegija, vključno z morebitnimi priporočili iz mnenja, namenjenimi odpravi pomanjkljivosti pri upravljanju tveganj CNS in povečanju njene prožnosti, celovito utemelji svojo odločitev in obrazloži vsakršno pomembnejše odstopanje od tega mnenja ali priporočil.“;
                                             
                                          
                              
                  
                        (6)
                     
                     
                        člen 21 se spremeni:
                        
                                    (a)
                                 
                                 
                                    odstavek 1 se nadomesti z naslednjim:
                                    
                                                „1.
                                             
                                             
                                                Pristojni organi iz člena 22 brez poseganja v vlogo kolegija pregledajo ureditve, strategije, postopke in mehanizme, ki jih izvajajo CNS za zagotovitev skladnosti s to uredbo, in ocenijo tveganja, med drugim vsaj finančna in operativna tveganja, ki so jim ali bi jim lahko bile izpostavljene CNS.“;
                                             
                                          
                              
                                    (b)
                                 
                                 
                                    odstavek 3 se nadomesti z naslednjim:
                                    
                                                „3.
                                             
                                             
                                                Pristojni organi določijo pogostost in izčrpnost pregleda in ocene iz odstavka 1, pri čemer upoštevajo predvsem velikost, sistemski pomen, naravo, obseg in kompleksnost dejavnosti zadevnih CNS ter njihove povezanosti z drugimi infrastrukturami finančnega trga. Pregled in ocena se izvajata vsaj vsako leto.
                                                V CNS se izvajajo inšpekcijski pregledi na kraju samem. Pristojni organ lahko na zahtevo ESMA povabi njegovo osebje, da sodeluje pri inšpekcijskih pregledih na kraju samem.
                                                Pristojni organ lahko EMA posreduje vse informacije, ki jih prejme od CNS med inšpekcijskimi pregledi na kraju samem ali v zvezi z njimi.“;
                                             
                                          
                              
                                    (c)
                                 
                                 
                                    odstavek 6 se nadomesti z naslednjim:
                                    
                                                „6.
                                             
                                             
                                                ESMA do 2. januarja 2021, da bi zagotovil usklajeno obliko, pogostost in izčrpnost pregleda, ki ga izvajajo pristojni nacionalni organi v skladu s tem členom, izda smernice v skladu s členom 16 Uredbe (EU) št. 1095/2010, v katerih na način, ki ustreza velikosti, strukturi in notranji organiziranosti CNS ter naravi, obsegu in kompleksnosti njihovih dejavnosti, podrobneje opredeli skupne postopke in metodologije za proces nadzornega pregleda in ocenjevanja iz odstavkov 1 in 2 ter prvega pododstavka odstavka 3 tega člena.“;
                                             
                                          
                              
                  
                        (7)
                     
                     
                        vstavi se naslednji člen:
                        
                           „Člen 23a
                           Sodelovanje med pristojnimi organi in ESMA pri nadzoru nad CNS, ki imajo dovoljenje
                           
                              1.   ESMA skrbi za usklajevanje med pristojnimi organi in kolegiji s ciljem vzpostavitve skupne kulture na področju nadzora in doslednih nadzornih praks, zagotovitve enotnih postopkov in doslednih pristopov ter okrepitve usklajenosti rezultatov nadzora, zlasti na področjih nadzora, ki imajo čezmejno razsežnost ali morebiten čezmejni učinek.
                           
                           
                              2.   Pristojni organi pred sprejetjem katerega koli akta ali ukrepa na podlagi členov 7, 8, 14, 15, 29 do 33, 35, 36 in 54 ESMA predložijo osnutke svojih odločitev.
                              Pristojni organi lahko osnutke odločitev predložijo ESMA tudi pred sprejetjem drugega akta ali ukrepa v skladu z njihovimi dolžnostmi iz člena 22(1).
                           
                           
                              3.   ESMA v 20 delovnih dneh po prejemu osnutka odločitve, predloženega v skladu z odstavkom 2 v zvezi z določenim členom, o tem osnutku predloži mnenje pristojnemu organu, če je to potrebno za spodbujanje dosledne in usklajene uporabe zadevnega člena.
                              Kadar je iz osnutka odločitve, predloženega ESMA v skladu z odstavkom 2, razvidno pomanjkanje konvergence ali usklajenosti pri uporabi te uredbe, ESMA izda smernice ali priporočila, da bi spodbudila ustrezno doslednost ali usklajenost pri uporabi te uredbe na podlagi člena 16 Uredbe (EU) št. 1095/2010.
                           
                           
                              4.   Kadar ESMA sprejme mnenje v skladu z odstavkom 3, ga pristojni organ ustrezno upošteva in ESMA obvesti o vseh nadaljnjih ukrepih ali o tem, da ne bo ukrepal. Kadar se pristojni organ z mnenjem ESMA ne strinja, mu predloži pripombe o vseh pomembnih odstopanjih od tega mnenja.“;
                           
                        
                     
                  
                        (8)
                     
                     
                        člen 24 se nadomesti z naslednjim:
                        
                           „Člen 24
                           Izredne razmere
                           Pristojni organ CNS ali kateri koli drug zadevni organ brez nepotrebnega odlašanja obvesti ESMA, kolegij, zadevne članice ESCB in druge zadevne organe o morebitnih izrednih razmerah, povezanih s CNS, vključno z razvojem dogodkov na finančnih trgih, ki bi lahko negativno vplivale na likvidnost trga, transmisijo denarne politike, nemoteno delovanje plačilnih sistemov ali stabilnost finančnega sistema v kateri koli državi članici, v kateri ima sedež CNS ali eden izmed njenih klirinških članov.“;
                        
                     
                  
                        (9)
                     
                     
                        vstavi se naslednje poglavje:
                        „POGLAVJE 3A
                        
                        
                           
                              Nadzorni odbor za CNS
                           
                        
                        
                           Člen 24a
                           Nadzorni odbor za CNS
                           
                              1.   ESMA v skladu s členom 41 Uredbe (EU) št. 1095/2010 ustanovi stalni notranji odbor za namene priprave osnutkov odločitev, ki jih sprejme odbor nadzornikov, in izvajanje nalog, določenih v odstavkih 7, 9 in 10 tega člena (v nadaljnjem besedilu: nadzorni odbor za CNS).
                           
                           
                              2.   Nadzorni odbor za CNS sestavljajo:
                              
                                          (a)
                                       
                                       
                                          predsednik, ki ima glasovalno pravico;
                                       
                                    
                                          (b)
                                       
                                       
                                          dva neodvisna člana, ki imata glasovalno pravico;
                                       
                                    
                                          (c)
                                       
                                       
                                          pristojni organi držav članic iz člena 22 te uredbe s CNS z dovoljenjem, ki imajo glasovalno pravico; kadar je država članica določila več pristojnih organov, se lahko vsak od teh pristojnih organov zadevne države članice odloči, da bo imenoval predstavnika za namene sodelovanja iz te točke, vendar pa se pri postopku glasovanja iz člena 24c predstavniki zadevne države članice skupaj štejejo za enega člana z glasovalno pravico;
                                       
                                    
                                          (d)
                                       
                                       
                                          naslednje centralne banke izdajateljice:
                                          
                                                      (i)
                                                   
                                                   
                                                      kadar se nadzorni odbor za CNS sestane v zvezi s CNS iz tretjih držav, kar zadeva pripravo vseh odločitev, ki se nanašajo na člene iz odstavka 10 tega člena v zvezi s CNS stopnje 2 in na člen 25(2a), centralne banke izdajateljice iz točke (f) člena 25(3), ki so zahtevale članstvo v nadzornem odboru za CNS iz tretjih držav in ki nimajo glasovalne pravice;
                                                   
                                                
                                                      (ii)
                                                   
                                                   
                                                      kadar se nadzorni odbor za CNS sestane v zvezi s CNS, ki imajo dovoljenje v skladu s členom 14, v kontekstu razprav o točki (b) in podtočki (iv) točke (c) odstavka 7 tega člena, centralne banke, ki izdajajo valute Unije za finančne instrumente, za katere kliring opravlja CNS z dovoljenjem, ki so zahtevale članstvo v odboru za konvergenco nadzora in ki nimajo glasovalne pravice.
                                                   
                                                
                                    Članstvo za namene podtočk (i) in (ii) se odobri avtomatično na podlagi enkratne pisne zahteve, naslovljene na predsednika.
                           
                           
                              3.   Predsednik lahko na zasedanja nadzornega odbora za CNS, če je primerno in potrebno, kot opazovalce povabi člane kolegijev iz člena 18.
                           
                           
                              4.   Seje nadzornega odbora za CNS skliče njegov predsednik na lastno pobudo ali na zahtevo katerega od članov odbora z glasovalno pravico. Nadzorni odbor za CNS se sestane vsaj petkrat na leto.
                           
                           
                              5.   Predsednik in neodvisna člana nadzornega odbora za CNS so neodvisni strokovnjaki, zaposleni za polni delovni čas. Imenuje jih odbor nadzornikov na podlagi odprtega izbirnega postopka ter na podlagi zaslug, znanja, poznavanja področja kliringa, potrgovanja, bonitetnega nadzora in finančnih zadev, pa tudi izkušenj, relevantnih za nadzor in regulacijo CNS.
                              Pred imenovanjem predsednika in neodvisnih članov nadzornega odbora za CNS in najpozneje en mesec po tem, ko jih je izbral odbor nadzornikov, ki Evropskemu parlamente pošlje svoj seznam kandidatov, ki so v ožjem izboru, pripravljen ob upoštevanju načela uravnotežene zastopanosti spolov, Evropski parlament zasliši izbrane kandidate ter jih nato potrdi ali zavrne.
                              Kadar predsednik ali kateri od neodvisnih članov nadzornega odbora za CNS ne izpolnjuje več pogojev, zahtevanih za opravljanje svojih nalog, ali je bil spoznan za krivega hude kršitve, lahko Svet na predlog Komisije, ki ga je odobril Evropski parlament, sprejme izvedbeni sklep, s katerim ga odstavi s položaja. Svet odloča s kvalificirano večino.
                              Evropski parlament ali Svet lahko Komisijo obvestita, da so pogoji za odstavitev predsednika, podpredsednika ali neodvisnega člana nadzornega odbora za CNS s položaja po njunem mnenju izpolnjeni, na kar Komisija poda svoj odgovor.
                              Mandat predsednika in neodvisnih članov nadzornega odbora za CNS traja pet let in ga je mogoče enkrat podaljšati.
                           
                           
                              6.   Predsednik in neodvisna člana nadzornega odbora za CNS ne opravljajo drugih funkcij na nacionalni ravni, ravni Unije ali mednarodni ravni. Delujejo neodvisno in objektivno, izključno v interesu Unije kot celote ter ne zahtevajo in ne sprejemajo navodil od institucij ali organov Unije, katere koli vlade države članice ali katerih koli drugih javnih ali zasebnih organov.
                              Države članice, institucije ali organi Unije in noben drug javni ali zasebni organ ne smejo poskušati vplivati na predsednika in neodvisna člana nadzornega odbora za CNS pri opravljanju njihovih nalog.
                              V skladu s Kadrovskimi predpisi iz člena 68 Uredbe (EU) št. 1095/2010 predsednika in neodvisna člana nadzornega odbora za CNS po prenehanju mandata še vedno zavezuje dolžnost, da v zvezi s sprejemanjem nekaterih imenovanj ali ugodnosti ravnajo pošteno in diskretno.
                           
                           
                              7.   V zvezi s CNS, ki imajo dovoljenje ali so zanj zaprosile v skladu s členom 14 te uredbe, nadzorni odbor za CNS za namene člena 23a(1) te uredbe pripravlja odločitve in izvaja naloge, zaupane ESMA v členu 23a(3) te uredbe in v naslednjih točkah:
                              
                                          (a)
                                       
                                       
                                          vsaj enkrat letno v skladu s členom 30 Uredbe (EU) št. 1095/2010 izvede analizo medsebojnega strokovnega pregleda nadzornih dejavnosti vseh pristojnih organov v zvezi z izdajo dovoljenja CNS in nadzorom nad njimi;
                                       
                                    
                                          (b)
                                       
                                       
                                          vsaj enkrat letno v skladu s členom 32(2) Uredbe (EU) št. 1095/2010 začne in uskladi ocene glede prožnosti CNS na ravni celotne Unije v zvezi z neugodnim razvojem dogodkov na trgu;
                                       
                                    
                                          (c)
                                       
                                       
                                          spodbuja redno izmenjavo in razpravo med pristojnimi organi, določenimi v skladu s členom 22(1) te uredbe, v zvezi z:
                                          
                                                      (i)
                                                   
                                                   
                                                      zadevnimi nadzornimi dejavnostmi in odločitvami, ki so jih pri opravljanju svojih nalog v skladu s to uredbo sprejeli pristojni organi iz člena 22 ter zadevajo izdajo dovoljenja CNS, ki imajo sedež na njihovem ozemlju, in nadzor nad njimi;
                                                   
                                                
                                                      (ii)
                                                   
                                                   
                                                      osnutki odločitev, ki jih je pristojni organ predložil ESMA v skladu s prvim pododstavkom člena 23a(2);
                                                   
                                                
                                                      (iii)
                                                   
                                                   
                                                      osnutki odločitev, ki jih je pristojni organ prostovoljno predložil ESMA v skladu z drugim pododstavkom člena 23a(2);
                                                   
                                                
                                                      (iv)
                                                   
                                                   
                                                      ustreznim razvojem dogodkov na trgu, vključno z okoliščinami ali dogodki, ki vplivajo oziroma bodo verjetno vplivali na bonitetno ali finančno stabilnost ali na prožnost CNS, ki imajo dovoljenje v skladu s členom 14, ali njihovih klirinških članov;
                                                   
                                                
                                    
                                          (d)
                                       
                                       
                                          je seznanjen z vsemi mnenji in priporočili, ki jih sprejmejo kolegiji v skladu s členom 19 te uredbe, in o njih razpravlja, s čimer prispeva k doslednemu in usklajenemu delovanju kolegijev ter spodbuja skladnost pri uporabi te uredbe med njimi.
                                       
                                    Za namene točk (a) do (d) prvega pododstavka pristojni organi brez nepotrebnega odlašanja predložijo ESMA vse ustrezne informacije in dokumentacijo.
                           
                           
                              8.   Kadar je iz dejavnosti ali izmenjave iz točk (a) do (d) odstavka 7 razvidno pomanjkanje konvergence in usklajenosti pri uporabi te uredbe, ESMA izda potrebne smernice ali priporočila na podlagi člena 16 Uredbe (EU) št. 1095/2010 ali da mnenja na podlagi člena 29 Uredbe (EU) št. 1095/2010. Kadar so iz ocene iz točke (b) odstavka 7 razvidne pomanjkljivosti pri prožnosti ene ali več CNS, ESMA izda potrebna priporočila na podlagi člena 16 Uredbe (EU) št. 1095/2010.
                           
                           
                              9.   Nadzorni odbor za CNS lahko poleg tega:
                              
                                          (a)
                                       
                                       
                                          na podlagi svojih dejavnosti v skladu s točkami (a) do (d) odstavka 7 od odbora nadzornikov zahteva, naj preuči, ali je sprejetje smernic, priporočil in mnenj s strani ESMA potrebno za odpravo pomanjkanja konvergence in usklajenosti pri uporabi te uredbe med pristojnimi organi in kolegiji. Odbor nadzornikov take zahteve ustrezno upošteva in nanje odgovori;
                                       
                                    
                                          (b)
                                       
                                       
                                          odboru nadzornikov predloži mnenja o odločitvah, ki bodo sprejete v skladu s členom 44 Uredbe (EU) št. 1095/2010 – razen o odločitvah iz členov 17 in 19 navedene uredbe – in se nanašajo na naloge, ki so bile prenesene na pristojne organe iz člena 22 te uredbe.
                                       
                                    
                           
                              10.   Nadzorni odbor za CNS v zvezi s CNS iz tretjih držav pripravlja osnutke odločitev, ki jih bo sprejel odbor nadzornikov, in izvaja naloge, zaupane ESMA v členih 25, 25a, 25b, 25c, 25d, 25e, 25f do 25q in 85(6).
                           
                           
                              11.   Nadzorni odbor kolegiju za CNS iz tretjih držav iz člena 25c pred svojimi sejami pošlje dnevne rede sej, ki zadevajo te CNS, nato pa tudi zapisnike sej, celovite osnutke odločitev, ki jih predloži odboru nadzornikov, in končne odločitve, ki jih je sprejel odbor nadzornikov.
                           
                           
                              12.   Nadzornemu odboru za CNS pomaga namensko osebje ESMA, ki ima zadostno znanje, spretnosti in izkušnje, da:
                              
                                          (a)
                                       
                                       
                                          pripravi njegove seje;
                                       
                                    
                                          (b)
                                       
                                       
                                          pripravi analize, potrebne za izvajanje nalog nadzornega odbora za CNS;
                                       
                                    
                                          (c)
                                       
                                       
                                          ga podpira pri mednarodnem sodelovanju na upravni ravni.
                                       
                                    
                           
                              13.   Za namene te uredbe ESMA zagotovi, da so nadzorni odbor za CNS in druge funkcije iz Uredbe (EU) št. 1095/2010 strukturno ločeni.
                           
                        
                        
                           Člen 24b
                           Posvetovanje s centralnimi bankami izdajateljicami
                           
                              1.   Kar zadeva odločitve, ki bodo sprejete na podlagi členov 41, 44, 46, 50 in 54 v zvezi s CNS stopnje 2, se nadzorni odbor za CNS posvetuje s centralnimi bankami izdajateljicami iz točke (f) člena 25(3). Odgovori lahko katera koli centralna banka izdajateljica. Odgovor mora prispeti v desetih delovnih dneh od posredovanja osnutka odločitve. V izrednih razmerah navedeno obdobje ne presega 24 ur. Kadar centralna banka izdajateljica predlaga spremembe osnutkov odločitev na podlagi členov 41, 44, 46, 50 in 54 oziroma poda ugovor nanje, predloži celovito in podrobno pisno obrazložitev. Nadzorni odbor za CNS po izteku obdobja za posvetovanje ustrezno upošteva spremembe, ki so jih predlagale centralne banke izdajateljice.
                           
                           
                              2.   Kadar nadzorni odbor za CNS v svojem osnutku odločitve ne upošteva sprememb, ki jih je predlagala centralna banka izdajateljica, v pisnem obvestilu slednji celovito utemelji, zakaj ni upošteval sprememb zadevne centralne banke izdajateljice, in obrazloži vsa odstopanja od teh sprememb. Spremembe, ki so jih predlagale centralne banke izdajateljice, in svojo utemeljitev tega, zakaj jih ni upošteval, predloži odboru nadzornikov, skupaj s svojim osnutkom odločitve.
                           
                           
                              3.   Kar zadeva odločitve, ki bodo sprejete na podlagi členov 25(2c) in 85(6), si nadzorni odbor za CNS prizadeva pridobiti soglasje centralnih bank izdajateljic iz točke (f) člena 25(3) za zadeve, ki so povezane z valuto, ki jo izdajajo. Soglasje posamezne centralne banke izdajateljice se šteje za dano, razen če slednja v 10 delovnih dneh po posredovanju osnutka odločitve predlaga spremembe oziroma poda ugovor. Kadar centralna banka izdajateljica predlaga spremembe osnutka odločitve oziroma poda ugovor nanj, predloži celovito in podrobno pisno obrazložitev. Kadar centralna banka izdajateljica predlaga spremembe v zvezi z zadevami, ki so povezane z valuto, ki jo izdaja, lahko nadzorni odbor za CNS odboru nadzornikov predloži le temu ustrezno spremenjen osnutek odločitve. Kadar centralna banka izdajateljica poda ugovor v zvezi z zadevami, ki so povezane z valuto, ki jo izdaja, nadzorni odbor za CNS teh zadev ne vključi v osnutek odločitve, ki ga predloži v sprejetje odboru nadzornikov.
                           
                        
                        
                           Člen 24c
                           Sprejemanje odločitev v nadzornem odboru za CNS
                           Nadzorni odbor za CNS sprejema odločitve z navadno večino članov, ki imajo glasovalno pravico. Pri neodločenem izidu glasovanja je odločilen glas predsednika.
                        
                        
                           Člen 24d
                           Sprejemanje odločitev v odboru nadzornikov
                           Kadar nadzorni odbor za CNS odboru nadzornikov predloži osnutke odločitev na podlagi členov 25(2), 25(2a), 25(2b), 25(2c), 25(5), 25p, 85(6) in 89(3b) te uredbe, poleg tega pa le za CNS stopnje 2 v skladu s členi 41, 44, 46, 50 in 54 te uredbe, odbor nadzornikov odloča o navedenih osnutkih odločitev v skladu s členom 44 Uredbe (EU) št. 1095/2010 v 10 delovnih dneh.
                           Kadar nadzorni odbor za CNS odboru nadzornikov predloži osnutke odločitev na podlagi členov, ki niso navedeni v prvem pododstavku, odbor nadzornikov o navedenih osnutkih odločitev odloča v skladu s členom 44 Uredbe (EU) št. 1095/2010 v treh delovnih dneh.
                        
                        
                           Člen 24e
                           Odgovornost
                           
                              1.   Evropski parlament in Svet lahko predsednika in neodvisna člana nadzornega odbora za CNS pozoveta, naj dajo izjavo, pri čemer pa dosledno upoštevata njihovo neodvisnost. Predsednik in neodvisna člana nadzornega odbora za CNS dajo to izjavo pred Evropskim parlamentom in odgovorijo na vsa vprašanja njegovih poslancev, kadar koli se to od njih zahteva.
                           
                           
                              2.   Predsednik in neodvisna člana nadzornega odbora za CNS Evropskemu parlamentu in Svetu na zahtevo in vsaj 15 dni, preden dajo izjavo iz odstavka 1, predložijo pisno poročilo o glavnih dejavnostih nadzornega odbora za CNS.
                           
                           
                              3.   Predsednik in neodvisna člana nadzornega odbora za CNS sporočijo vse pomembne informacije, ki jih Evropski parlament zahteva priložnostno in zaupno. To poročilo ne zajema zaupnih informacij, ki se nanašajo na posamezne CNS.“;
                           
                        
                     
                  
                        (10)
                     
                     
                        člen 25 se spremeni:
                        
                                    (a)
                                 
                                 
                                    odstavek 1 se nadomesti z naslednjim:
                                    
                                                „1.
                                             
                                             
                                                CNS s sedežem v tretji državi lahko klirinške storitve za klirinške člane ali mesta trgovanja s sedežem v Uniji zagotavlja le, če jo je priznal ESMA.“;
                                             
                                          
                              
                                    (b)
                                 
                                 
                                    v odstavku 2 se doda naslednja točka:
                                    
                                                „(e)
                                             
                                             
                                                se za CNS ne ugotovi, da je sistemsko pomembna oziroma da bo verjetno postala sistemsko pomembna v skladu z odstavkom 2a in je zato CNS stopnje 1.“;
                                             
                                          
                              
                                    (c)
                                 
                                 
                                    vstavijo se naslednji odstavki:
                                    
                                                „2a.
                                             
                                             
                                                ESMA po posvetovanju z ESRB in centralnimi bankami izdajateljicami iz točke (f) odstavka 3 ugotovi, ali je CNS iz tretje države sistemsko pomembna za finančno stabilnost Unije ali ene ali več njenih držav članic oziroma bo to verjetno postala (CNS stopnje 2), pri čemer upošteva vsa naslednja merila:
                                                
                                                            (a)
                                                         
                                                         
                                                            naravo, obseg in kompleksnost poslovanja CNS v Uniji in zunaj nje, kolikor bi njeno poslovanje lahko sistemsko vplivalo na Unijo ali eno ali več njenih držav članic, vključno s:
                                                            
                                                                        (i)
                                                                     
                                                                     
                                                                        skupno vrednostjo transakcij, katerih kliring je opravila, in vrednostjo teh transakcij po posameznih valutah Unije ali skupno izpostavljenostjo CNS, ki opravlja klirinške dejavnosti, do njenih klirinških članov ter, kolikor so informacije o tem na voljo, njihovih strank in posrednih strank s sedežem v Uniji, tudi kadar so države članice katero koli od teh oseb na podlagi člena 131(3) Direktive 2013/36/EU določile za druge sistemsko pomembne institucije (DSPI); ter
                                                                     
                                                                  
                                                                        (ii)
                                                                     
                                                                     
                                                                        profilom tveganja CNS, med drugim kar zadeva pravno, operativno in poslovno tveganje;
                                                                     
                                                                  
                                                      
                                                            (b)
                                                         
                                                         
                                                            učinek, ki bi ga propad ali težave CNS imele na:
                                                            
                                                                        (i)
                                                                     
                                                                     
                                                                        finančne trge, med drugim na likvidnost trgov, na katerih deluje;
                                                                     
                                                                  
                                                                        (ii)
                                                                     
                                                                     
                                                                        finančne institucije;
                                                                     
                                                                  
                                                                        (iii)
                                                                     
                                                                     
                                                                        širši finančni sistem ali
                                                                     
                                                                  
                                                                        (iv)
                                                                     
                                                                     
                                                                        finančno stabilnost Unije ali ene ali več njenih držav članic;
                                                                     
                                                                  
                                                      
                                                            (c)
                                                         
                                                         
                                                            strukturo klirinškega članstva CNS, vključno – kolikor so te informacije na voljo – s strukturo mreže njenih strank in posrednih strank njenih klirinških članov s sedežem v Uniji;
                                                         
                                                      
                                                            (d)
                                                         
                                                         
                                                            obseg, v katerem so alternativne klirinške storitve, ki jih opravljajo druge CNS, dosegljive v okviru finančnih instrumentov, izraženih v valutah Unije, za klirinške člane, ter, kolikor so te informacije na voljo, njihove stranke in posredne stranke s sedežem v Uniji;
                                                         
                                                      
                                                            (e)
                                                         
                                                         
                                                            razmerja, medsebojne odvisnosti ali druge vzajemne povezave CNS z drugimi infrastrukturami finančnih trgov, drugimi finančnimi institucijami in širšim finančnim sistemom, kolikor je verjetno, da bi to vplivalo na finančno stabilnost Unije ali ene ali več njenih držav članic.
                                                         
                                                      Komisija sprejme delegirani akt v skladu s členom 82 za podrobnejšo opredelitev meril iz prvega pododstavka do 2. januarja 2021.
                                                Brez poseganja v postopek priznavanja ESMA po izvedbi ocene iz prvega pododstavka v 30 delovnih dneh po tem, ko ugotovi, da je vloga zadevne CNS popolna, v skladu z drugim pododstavkom odstavka 4 CNS vlagateljico obvesti, ali šteje za CNS stopnje 1 ali ne.
                                             
                                          
                                                2b.
                                             
                                             
                                                Kadar ESMA v skladu z odstavkom 2a ugotovi, da je CNS sistemsko pomembna oziroma bo to verjetno postala (CNS stopnje 2), jo prizna za opravljanje določenih klirinških storitev ali dejavnosti, le če so poleg pogojev iz točk (a) do (d) odstavka 2 izpolnjeni naslednji pogoji:
                                                
                                                            (a)
                                                         
                                                         
                                                            CNS ob priznanju in po njem stalno izpolnjuje zahteve, določene v členu 16 ter naslovih IV in V. Kar zadeva njeno skladnost s členi 41, 44, 46, 50 in 54, se ESMA posvetuje s centralnimi bankami izdajateljicami iz točke (f) odstavka 3 v skladu s postopkom, določenim v členu 24b(1). ESMA v skladu s členom 25a upošteva, v kolikšni meri je izpolnjevanje navedenih zahtev s strani CNS skladno z njenim izpolnjevanjem primerljivih zahtev, ki veljajo v tretji državi;
                                                         
                                                      
                                                            (b)
                                                         
                                                         
                                                            centralne banke izdajateljice iz točke (f) odstavka 3 so ESMA v 30 delovnih dneh po ugotovitvi, da CNS iz tretje države ni CNS stopnje 1, v skladu z odstavkom 2a, ali na podlagi pregleda v skladu z odstavkom 5 predložile pisno potrditev, da CNS izpolnjuje naslednje zahteve, ki so jih navedene centralne banke izdajateljice lahko naložile pri izvajanju njihovih nalog na področju denarne politike:
                                                            
                                                                        (i)
                                                                     
                                                                     
                                                                        predložiti vse informacije, ki jih lahko zahteva centralna banka izdajateljica, na njeno obrazloženo zahtevo, če ESMA teh informacij ni pridobil na drug način;
                                                                     
                                                                  
                                                                        (ii)
                                                                     
                                                                     
                                                                        v celoti in ustrezno sodelovati s centralno banko izdajateljico v okviru ocene prožnosti CNS v zvezi z neugodnim razvojem dogodkov na trgu, izvedene v skladu s členom 25b(3);
                                                                     
                                                                  
                                                                        (iii)
                                                                     
                                                                     
                                                                        v skladu z ustreznimi merili za dostop in zahtevami odpreti nočni depozitni račun pri centralni banki izdajateljici ali priglasiti namero o njegovem odprtju;
                                                                     
                                                                  
                                                                        (iv)
                                                                     
                                                                     
                                                                        izpolnjevati zahteve, ki jih v izjemnih situacijah uporabljajo centralne banke izdajateljice, v okviru svojih pristojnosti za odpravo začasnih sistemskih likvidnostnih tveganj, ki vplivajo na transmisijo denarne politike ali nemoteno delovanje plačilnih sistemov ter so povezana z nadzorom likvidnostnega tveganja, zahtevami po kritju, zavarovanjem s premoženjem, ureditvami poravnave ali dogovori o interoperabilnosti.
                                                                     
                                                                  Zahteve iz podtočke (iv) zagotavljajo učinkovitost, stabilnost in prožnost CNS ter so usklajene z zahtevami iz člena 16 in naslovov IV in V te uredbe.
                                                            Uporaba zahtev iz podtočke (iv) je pogoj za priznanje za omejeno obdobje do šest mesecev. Kadar ob koncu tega obdobja centralna banka izdajateljica meni, da se izjemna situacija nadaljuje, se lahko uporaba zahtev za namene priznanja enkrat podaljša za dodatno obdobje, ki ni daljše od šestih mesecev.
                                                            Centralna banka izdajateljica pred naložitvijo ali podaljšanjem uporabe zahtev iz podtočke (iv) obvesti ESMA, ostale centralne banke izdajateljice iz točke (f) odstavka 3 in člane kolegija za CNS iz tretjih držav ter jim pojasni, kakšni bodo učinki zahtev, ki jih namerava naložiti, na učinkovitost, stabilnost in prožnost CNS, ter utemelji, zakaj so te zahteve potrebne in sorazmerne za zagotovitev transmisije denarne politike ali nemotenega delovanja plačilnih sistemov v zvezi z valuto, ki jo izdaja. ESMA centralni banki izdajateljici predloži mnenje v 10 delovnih dneh po posredovanju osnutka zahteve ali osnutka podaljšanja. V izrednih razmerah navedeno obdobje ne presega 24 ur. ESMA v svojem mnenju upošteva zlasti učinke naloženih zahtev na učinkovitost, stabilnost in prožnost CNS. Druge centralne banke izdajateljice iz točke (f) odstavka 3 lahko mnenje predložijo v enakem roku. Centralna banka izdajateljica po izteku obdobja za posvetovanje ustrezno upošteva spremembe, ki so jih v mnenjih predlagali ESMA ali centralne banke izdajateljice iz točke (f) odstavka 3.
                                                            Centralna banka izdajateljica prav tako obvesti Evropski parlament in Svet pred podaljšanjem uporabe zahtev iz podtočke (iv).
                                                            Centralna banka izdajateljica ves čas sodeluje z ESMA in ostalimi centralnimi bankami izdajateljicami iz točke (f) odstavka 3 in z njimi izmenjuje informacije v zvezi z zahtevami iz podtočke (iv), zlasti v zvezi z oceno sistemskih likvidnostnih tveganj in učinkov naloženih zahtev na učinkovitost, stabilnost in prožnost CNS.
                                                            Kadar centralna banka izdajateljica naloži katero koli od zahtev iz te točke po priznanju CNS stopnje 2, se izpolnjevanje vsake take zahteve šteje kot pogoj za priznanje, centralne banke izdajateljice pa ESMA v 90 delovnih dneh predložijo pisno potrditev, da CNS zahtevo izpolnjuje.
                                                            Kadar centralna banka izdajateljica v navedenem roku ESMA ne predloži pisne potrditve, lahko ESMA to zahtevo šteje za izpolnjeno;
                                                         
                                                      
                                                            (c)
                                                         
                                                         
                                                            CNS je ESMA predložila:
                                                            
                                                                        (i)
                                                                     
                                                                     
                                                                        pisno izjavo, ki jo je podpisal njen zakoniti zastopnik in v kateri je izraženo brezpogojno soglasje:
                                                                        
                                                                                    —
                                                                                 
                                                                                 
                                                                                    da bo v treh delovnih dneh po prejemu zahteve s strani ESMA zagotovila vse dokumente, evidence, informacije in podatke, s katerimi razpolaga ob prejemu zahteve, ter
                                                                                 
                                                                              
                                                                                    —
                                                                                 
                                                                                 
                                                                                    da bo ESMA omogočila dostop do svojih poslovnih prostorov;
                                                                                 
                                                                              
                                                                  
                                                                        (ii)
                                                                     
                                                                     
                                                                        obrazloženo pravno mnenje neodvisnega pravnega strokovnjaka, ki potrjuje, da je predloženo soglasje veljavno in izvršljivo v skladu z ustrezno veljavno zakonodajo;
                                                                     
                                                                  
                                                      
                                                            (d)
                                                         
                                                         
                                                            CNS je izvedla vse potrebne ukrepe in vzpostavila vse potrebne postopke, da zagotovi učinkovito izpolnjevanje zahtev iz točk (a) in (c);
                                                         
                                                      
                                                            (e)
                                                         
                                                         
                                                            Komisija ni sprejela izvedbenega akta v skladu z odstavkom 2c.
                                                         
                                                      
                                          
                                                2c.
                                             
                                             
                                                ESMA lahko po posvetovanju z ESRB in v soglasju s centralnimi bankami izdajateljicami iz točke (f) odstavka 3 v skladu s členom 24b(3) ter sorazmerno s stopnjo sistemskega pomena CNS v skladu z odstavkom 2a tega člena na podlagi celovito obrazložene ocene sklene, da so CNS oziroma nekatere njene klirinške storitve tako sistemsko pomembne, da CNS ne bi smela biti priznana za opravljanje nekaterih klirinških storitev ali dejavnosti. Soglasje centralne banke izdajateljice se nanaša le na valuto, ki jo izdaja, in ne na celotno priporočilo iz drugega pododstavka tega odstavka. ESMA v svoji oceni tudi:
                                                
                                                            (a)
                                                         
                                                         
                                                            pojasni, na kakšen način izpolnjevanje pogojev iz odstavka 2b ne bi v zadostni meri odpravilo tveganja za finančno stabilnost v Uniji ali v eni ali več njenih državah članicah;
                                                         
                                                      
                                                            (b)
                                                         
                                                         
                                                            opiše lastnosti klirinških storitev, ki jih opravlja CNS, vključno z zahtevami glede likvidnosti in fizične poravnave, povezanimi z opravljanjem takšnih storitev;
                                                         
                                                      
                                                            (c)
                                                         
                                                         
                                                            zagotovi kvantitativno tehnično oceno stroškov in koristi ter posledic odločitve, da se CNS ne prizna za opravljanje nekaterih klirinških storitev ali dejavnosti, ob upoštevanju:
                                                            
                                                                        (i)
                                                                     
                                                                     
                                                                        obstoja morebitnih alternativnih nadomestkov za opravljanje zadevnih klirinških storitev v ustreznih valutah za klirinške člane in, kolikor so te informacije na voljo, za njihove stranke in posredne stranke s sedežem v Uniji;
                                                                     
                                                                  
                                                                        (ii)
                                                                     
                                                                     
                                                                        morebitnih posledic vključitve odprtih pogodb, ki jih ima CNS, v področje uporabe izvedbenega akta.
                                                                     
                                                                  
                                                      ESMA na podlagi svoje ocene Komisiji priporoči, naj sprejme izvedbeni akt, s katerim potrdi, da ta CNS ne bi smela biti priznana za opravljanje nekaterih klirinških storitev ali dejavnosti.
                                                Komisija ima na voljo najmanj 30 delovnih dni, da oceni priporočilo ESMA.
                                                Po predložitvi priporočila iz drugega pododstavka lahko Komisija kot zadnjo možnost sprejme izvedbeni akt, v katerem določi:
                                                
                                                            (a)
                                                         
                                                         
                                                            da lahko ta CNS iz tretje države po prilagoditvenem obdobju, ki ga Komisija določi v skladu s točko (b) tega pododstavka, opravlja nekatere ali vse svoje klirinške storitve za klirinške člane in mesta trgovanja s sedežem v Uniji šele potem, ko ima za to dovoljenje v skladu s členom 14;
                                                         
                                                      
                                                            (b)
                                                         
                                                         
                                                            ustrezno prilagoditveno obdobje za CNS, njene klirinške člane in njihove stranke. Prilagoditveno obdobje ni daljše od dveh let in ga je mogoče podaljšati samo enkrat za dodatnih šest mesecev, če še obstajajo razlogi za odobritev prilagoditvenega obdobja;
                                                         
                                                      
                                                            (c)
                                                         
                                                         
                                                            pogoje, pod katerimi CNS lahko še naprej opravlja nekatere klirinške storitve ali dejavnosti med prilagoditvenim obdobjem iz točke (b);
                                                         
                                                      
                                                            (d)
                                                         
                                                         
                                                            vse ukrepe, ki se sprejmejo v prilagoditvenem obdobju, da bi omejili morebitne stroške za klirinške člane in njihove stranke, zlasti tiste, ki imajo sedež v Uniji.
                                                         
                                                      Pri opredeljevanju storitev in prilagoditvenega obdobja iz točk (a) in (b) četrtega pododstavka Komisija upošteva:
                                                
                                                            (a)
                                                         
                                                         
                                                            značilnosti storitev, ki jih ponuja CNS, in njihovo nadomestljivost;
                                                         
                                                      
                                                            (b)
                                                         
                                                         
                                                            ali in v kakšnem obsegu se zapadle transakcije, za katere je bil opravljen kliring, vključijo v področje uporabe izvedbenega akta, ob upoštevanju pravnih in gospodarskih posledic takšne vključitve;
                                                         
                                                      
                                                            (c)
                                                         
                                                         
                                                            morebitne stroškovne posledice za klirinške člane in, če so takšne informacije na voljo, za njihove stranke, zlasti tiste s sedežem v Uniji.
                                                         
                                                      Izvedbeni akt se sprejme v skladu s postopkom pregleda iz člena 86(2).“;
                                             
                                          
                              
                                    (d)
                                 
                                 
                                    odstavek 3 se spremeni:
                                    
                                                (i)
                                             
                                             
                                                uvodni del se nadomesti z naslednjim:
                                                
                                                            „3.
                                                         
                                                         
                                                            ESMA se pri preverjanju, ali so izpolnjeni pogoji iz točk (a) do (d) odstavka 2, posvetuje s:“;
                                                         
                                                      
                                          
                                                (ii)
                                             
                                             
                                                točka (f) se nadomesti z naslednjim:
                                                
                                                            „(f)
                                                         
                                                         
                                                            centralnimi bankami, ki izdajajo vse valute Unije za finančne instrumente, pri katerih kliring opravlja ali ga bo opravila CNS.“;
                                                         
                                                      
                                          
                              
                                    (e)
                                 
                                 
                                    v odstavku 4 se drugi do peti pododstavek nadomestijo z naslednjim:
                                    „CNS vlagateljica zagotovi ESMA vse informacije, ki so potrebne za njeno priznanje. ESMA v 30 delovnih dneh od prejema oceni, ali je vloga popolna. Če vloga ni popolna, določi rok, v katerem mora CNS vlagateljica predložiti dodatne informacije. ESMA vse informacije, ki jih je prejel od CNS vlagateljice, takoj posreduje kolegiju za CNS iz tretjih držav.
                                    Odločitev o priznanju temelji na pogojih iz odstavka 2 za CNS stopnje 1 ter točk (a) do (d) odstavka 2 in odstavku 2b za CNS stopnje 2. Sprejeta je neodvisno od vsakršne ocene, ki je podlaga za odločitev o enakovrednosti iz člena 13(3). ESMA v 180 delovnih dneh po ugotovitvi, da je vloga popolna v skladu z drugim pododstavkom, pisno obvesti CNS vlagateljico, ali je bilo priznanje odobreno ali zavrnjeno, in to v celoti obrazloži.“;
                                 
                              
                                    (f)
                                 
                                 
                                    v odstavku 4 se šesti pododstavek nadomesti z naslednjim:
                                    „ESMA na svojem spletnem mestu objavi seznam CNS, priznanih v skladu s to uredbo, pri čemer navede, ali so uvrščene med CNS stopnje 1 ali CNS stopnje 2.“;
                                 
                              
                                    (g)
                                 
                                 
                                    odstavek 5 se nadomesti z naslednjim:
                                    
                                                „5.
                                             
                                             
                                                ESMA po posvetovanju z organi in subjekti iz odstavka 3 pregleda priznanje CNS s sedežem v tretji državi:
                                                
                                                            (a)
                                                         
                                                         
                                                            če namerava zadevna CNS razširiti ali zmanjšati obseg svojih dejavnosti in storitev v Uniji; v tem primeru CNS o tem obvesti ESMA in mu predloži vse potrebne informacije, ter
                                                         
                                                      
                                                            (b)
                                                         
                                                         
                                                            v vsakem primeru vsaj vsakih pet let.
                                                         
                                                      Ta pregled se opravi v skladu z odstavki 2 do 4.
                                                Kadar ESMA po pregledu iz prvega pododstavka ugotovi, da bi bilo treba CNS iz tretje države, ki je bila uvrščena med CNS stopnje 1, uvrstiti med CNS stopnje 2, določi ustrezno prilagoditveno obdobje, ki ni daljše od 18 mesecev in v okviru katerega mora CNS izpolniti zahteve iz odstavka 2b. ESMA lahko na podlagi obrazložene prošnje CNS ali pristojnega organa, odgovornega za nadzor klirinških članov, to prilagoditveno obdobje podaljša za največ dodatnih šest mesecev, če je to upravičeno zaradi izrednih okoliščin in posledic za klirinške člane s sedežem v Uniji.“;
                                             
                                          
                              
                                    (h)
                                 
                                 
                                    odstavek 6 se nadomesti z naslednjim:
                                    
                                                „6.
                                             
                                             
                                                Komisija lahko sprejme izvedbeni akt v skladu s členom 5 Uredbe (EU) št. 182/2011, v katerem določi, da:
                                                
                                                            (a)
                                                         
                                                         
                                                            pravna in nadzorna ureditev v tretji državi zagotavlja, da CNS, ki jim je bilo v tej tretji državi izdano dovoljenje, stalno izpolnjujejo pravno zavezujoče zahteve, ki so enake zahtevam iz naslova IV te uredbe;
                                                         
                                                      
                                                            (b)
                                                         
                                                         
                                                            so te CNS predmet stalnega učinkovitega nadzora in izvrševanja v tej tretji državi;
                                                         
                                                      
                                                            (c)
                                                         
                                                         
                                                            pravni okvir te tretje države zagotavlja učinkovit enakovreden sistem za priznavanje CNS, ki so dobile dovoljenje v skladu s pravno ureditvijo tretje države.
                                                         
                                                      Komisija lahko uporabo izvedbenega akta iz prvega pododstavka pogojuje z učinkovitim stalnim izpolnjevanjem katere koli zahteve iz navedenega akta s strani tretje države in s sposobnostjo ESMA, da učinkovito izvaja svoje pristojnosti v zvezi s CNS iz tretjih držav, priznanimi v skladu z odstavkoma 2 in 2b, ali v zvezi s spremljanjem iz odstavka 6b, vključno s sklepanjem in uporabo dogovorov o sodelovanju iz odstavka 7.“;
                                             
                                          
                              
                                    (i)
                                 
                                 
                                    vstavita se naslednja odstavka:
                                    
                                                „6a.
                                             
                                             
                                                Komisija lahko sprejme delegirani akt v skladu s členom 82, s katerim podrobneje določi merila iz točk (a), (b) in (c) odstavka 6.
                                             
                                          
                                                6b.
                                             
                                             
                                                ESMA spremlja razvoj regulativnega in nadzornega okvira v tretjih državah, v zvezi s katerim so bili sprejeti izvedbeni akti na podlagi odstavka 6.
                                                Kadar ESMA ugotovi, da je prišlo do kakršnega koli razvoja regulativnega ali nadzornega okvira v teh tretjih državah, ki lahko vpliva na finančno stabilnost Unije ali ene ali več njenih držav članic, o tem brez odlašanja obvesti Evropski parlament, Svet, Komisijo in člane kolegija za CNS iz tretjih držav iz člena 25c. Vse take informacije se obravnavajo zaupno.
                                                ESMA Komisiji in članom kolegija za CNS iz tretjih držav iz člena 25c vsako leto predloži zaupno poročilo o razvoju regulativnega in nadzornega okvira v tretjih državah iz prvega pododstavka.“;
                                             
                                          
                              
                                    (j)
                                 
                                 
                                    odstavek 7 se spremeni:
                                    
                                                (i)
                                             
                                             
                                                uvodni del se nadomesti z naslednjim:
                                                
                                                            „7.
                                                         
                                                         
                                                            ESMA sklene učinkovite dogovore o sodelovanju z ustreznimi pristojnimi organi iz tretjih držav, katerih pravni in nadzorni okviri so bili prepoznani kot enakovredni tej uredbi v skladu z odstavkom 6. Takšni dogovori določajo vsaj:“;
                                                         
                                                      
                                          
                                                (ii)
                                             
                                             
                                                točka (a) se nadomesti z naslednjim:
                                                
                                                            „(a)
                                                         
                                                         
                                                            mehanizem za izmenjavo informacij med ESMA, centralnimi bankami izdajateljicami iz točke (f) odstavka 3 in pristojnimi organi zadevnih tretjih držav, vključno z dostopom do vseh informacij, ki jih zahteva ESMA o CNS z dovoljenjem, izdanim v tretjih državah, na primer o bistvenih spremembah modelov in parametrov tveganja, razširitvi dejavnosti in storitev CNS, spremembah strukture računa stranke in uporabe plačilnih sistemov, ki imajo znatne učinke za Unijo;“;
                                                         
                                                      
                                          
                                                (iii)
                                             
                                             
                                                točka (d) se nadomesti z naslednjim:
                                                
                                                            „(d)
                                                         
                                                         
                                                            postopke pri usklajevanju nadzornih dejavnosti, vključno s privolitvijo organov tretjih držav, da omogočijo preiskave in inšpekcijske preglede na kraju samem v skladu s členoma 25g oziroma 25h;“;
                                                         
                                                      
                                          
                                                (iv)
                                             
                                             
                                                dodajo se naslednje točke:
                                                
                                                            „(e)
                                                         
                                                         
                                                            postopke, potrebne za učinkovito spremljanje razvoja regulativnega in nadzornega okvira v tretji državi;
                                                         
                                                      
                                                            (f)
                                                         
                                                         
                                                            postopke, s katerimi organi tretjih držav zagotavljajo učinkovito izvrševanje odločitev, ki jih ESMA sprejme v skladu s členi 25b, 25c, 25d, 25e, 25f do 25m, 25 p in 25q;
                                                         
                                                      
                                                            (g)
                                                         
                                                         
                                                            postopke, v okviru katerih organi tretjih držav ESMA, kolegij za CNS iz tretjih držav iz člena 25c ter centralne banke izdajateljice iz točke (f) odstavka 3 brez nepotrebnega odlašanja obveščajo o vseh izrednih razmerah, povezanih s priznano CNS, vključno z razvojem dogodkov na finančnih trgih, ki bi lahko negativno vplivali na likvidnost trga in stabilnost finančnega sistema v Uniji ali eni od njenih držav članic, pa tudi postopke in krizne načrte za obvladovanje takih razmer;
                                                         
                                                      
                                                            (h)
                                                         
                                                         
                                                            soglasje organov tretje države za nadaljnje posredovanje informacij, ki so jih zagotovili ESMA na podlagi dogovorov o sodelovanju z organi iz odstavka 3 in člani kolegija za CNS iz tretjih držav, ob upoštevanju zahtev glede varovanja poklicne skrivnosti iz člena 83.“;
                                                         
                                                      
                                          
                                                (v)
                                             
                                             
                                                doda se naslednji končni pododstavek:
                                                „Kadar ESMA meni, da pristojni organ tretje države ne izpolnjuje katere od določb iz dogovora o sodelovanju, sklenjenega v skladu s tem odstavkom, o tem zaupno in brez odlašanja obvesti Komisijo. Komisija se lahko v takem primeru odloči, da pregleda izvedbeni akt, sprejet v skladu z odstavkom 6.“;
                                             
                                          
                              
                  
                        (11)
                     
                     
                        vstavijo se naslednji členi:
                        
                           „Člen 25a
                           Primerljiva skladnost
                           
                              1.   CNS iz člena 25(2b) lahko ESMA predloži obrazloženo zahtevo, naj oceni, ali se zaradi njene skladnosti z veljavnim okvirom tretje države ob upoštevanju določb izvedbenega akta, sprejetega v skladu s členom 25(6), lahko šteje, da CNS izpolnjuje zahteve iz člena 16 in naslovov IV in V. ESMA zahtevo takoj posreduje kolegiju ESMA za CNS iz tretjih držav.
                           
                           
                              2.   V zahtevi iz odstavka 1 se navedeta dejanska podlaga za ugotavljanje primerljivosti in obrazložitev, zakaj izpolnjevanje zahtev, ki veljajo v tretji državi, pomeni izpolnjevanje zahtev iz člena 16 ter iz naslovov IV in V.
                           
                           
                              3.   Da bi zagotovili, da ocena iz odstavka 1 dejansko odraža regulativne cilje zahtev iz člena 16 ter naslovov IV in V ter interese Unije kot celote, Komisija sprejme delegirani akt, v katerem določi naslednje:
                              
                                          (a)
                                       
                                       
                                          minimalne elemente, ki se ocenijo za namene odstavka 1 tega člena;
                                       
                                    
                                          (b)
                                       
                                       
                                          načine in pogoje za izvedbo ocenjevanja.
                                       
                                    Komisija sprejme delegirani akt iz prvega pododstavka v skladu s členom 82 do 2. januarja 2021.
                           
                        
                        
                           Člen 25b
                           Stalno izpolnjevanje pogojev za priznanje
                           
                              1.   ESMA je odgovoren, da v skladu z dolžnostmi, ki izhajajo iz te uredbe, stalno nadzira, ali priznane CNS stopnje 2 izpolnjujejo zahteve iz točke (a) člena 25(2b). Kar zadeva odločitve na podlagi členov 41, 44, 46, 50 in 54, se ESMA v skladu s členom 24b(1) posvetuje s centralnimi bankami izdajateljicami iz točke (f) člena 25(3).
                              ESMA od vsake CNS stopnje 2 zahteva, da vsaj enkrat letno potrdi, da so zahteve iz točk (a), (c) in (d) člena 25(2b) še vedno izpolnjene.
                              Kadar centralna banka izdajateljica iz točke (f) člena 25(3) meni, da CNS stopnje 2 ne izpolnjuje več pogoja iz točke (b) člena 25(2b), o tem takoj uradno obvesti ESMA.
                           
                           
                              2.   Kadar CNS stopnje 2 ESMA ne zagotovi potrdila iz drugega pododstavka odstavka 1 ali kadar ESMA prejme uradno obvestilo v skladu s tretjim pododstavkom odstavka 1, se šteje, da CNS ne izpolnjuje več pogojev za priznanje v skladu s členom 25(2b) in se uporabi postopek iz člena 25p(2), (3) in (4).
                           
                           
                              3.   ESMA v sodelovanju z ESRB oceni prožnost priznane CNS stopnje 2 v zvezi z neugodnim razvojem dogodkov na trgu v skladu s členom 32(2) Uredbe (EU) št. 1095/2010 ob usklajevanju z ocenami iz točke (b) člena 24a(7). Centralne banke izdajateljice iz točke (f) člena 25(3) lahko k takim ocenam prispevajo z izvajanjem svojih nalog na področju denarne politike. ESMA pri tem ocenjevanju zajame vsaj finančna in operativna tveganja ter zagotovi doslednost z ocenami prožnosti CNS iz Unije, ki se izvajajo v skladu s točko (b) člena 24a(7) te uredbe.
                           
                        
                        
                           Člen 25c
                           Kolegij za CNS iz tretjih držav
                           
                              1.   ESMA zaradi lažje izmenjave informacij ustanovi kolegij za CNS iz tretjih držav.
                           
                           
                              2.   Kolegij sestavljajo:
                              
                                          (a)
                                       
                                       
                                          predsednik nadzornega odbora za CNS, ki kolegiju predseduje;
                                       
                                    
                                          (b)
                                       
                                       
                                          neodvisna člana nadzornega odbora za CNS;
                                       
                                    
                                          (c)
                                       
                                       
                                          pristojni organi iz člena 22; v državah članicah, v katerih je bil kot pristojni organ v skladu s členom 22 imenovan več kot en organ, se ti organi dogovorijo o skupnem predstavniku;
                                       
                                    
                                          (d)
                                       
                                       
                                          pristojni organi, odgovorni za nadzor klirinških članov s sedežem v Uniji;
                                       
                                    
                                          (e)
                                       
                                       
                                          pristojni organi, odgovorni za nadzor nad mesti trgovanja s sedežem v Uniji, za katere delajo ali bodo delale CNS;
                                       
                                    
                                          (f)
                                       
                                       
                                          pristojni organi, ki nadzorujejo centralne registre vrednostnih papirjev, ki so vzpostavljeni v Uniji in s katerimi so ali nameravajo biti povezane CNS;
                                       
                                    
                                          (g)
                                       
                                       
                                          članice ESCB.
                                       
                                    
                           
                              3.   Člani kolegija lahko od nadzornega odbora za CNS zahtevajo, da razpravlja o specifičnih zadevah, povezanih s CNS s sedežem v tretji državi. Taka zahteva se poda v pisni obliki in vključuje podrobno obrazložitev. Nadzorni odbor za CNS takšno zahtevo ustrezno obravnava in nanjo odgovori.
                           
                           
                              4.   Ustanovitev in delovanje kolegija temeljita na pisnem dogovoru med vsemi njegovimi člani. Obveznost varovanja poklicne skrivnosti v skladu s členom 83 velja za vse člane kolegija.
                           
                        
                        
                           Člen 25d
                           Pristojbine
                           
                              1.   ESMA za CNS s sedežem v tretji državi zaračunava naslednje pristojbine v skladu s to uredbo in v skladu z delegiranim aktom, sprejetim na podlagi odstavka 3:
                              
                                          (a)
                                       
                                       
                                          pristojbine, povezane z vlogami za priznanje na podlagi člena 25;
                                       
                                    
                                          (b)
                                       
                                       
                                          letne pristojbine, povezane z nalogami ESMA v skladu s to uredbo v zvezi s CNS, priznanimi v skladu s členom 25.
                                       
                                    
                           
                              2.   Pristojbine iz odstavka 1 morajo biti sorazmerne s prometom zadevne CNS in pokrivati vse izdatke ESMA za priznanje in za izvajanje njegovih nalog v skladu s to uredbo.
                           
                           
                              3.   Komisija sprejme delegirani akt v skladu s členom 82, v katerem podrobneje opredeli naslednje:
                              
                                          (a)
                                       
                                       
                                          vrste pristojbin;
                                       
                                    
                                          (b)
                                       
                                       
                                          zadeve, za katere se plačujejo pristojbine;
                                       
                                    
                                          (c)
                                       
                                       
                                          znesek pristojbin;
                                       
                                    
                                          (d)
                                       
                                       
                                          način plačila pristojbin naslednjih:
                                          
                                                      (i)
                                                   
                                                   
                                                      CNS, ki zaprosi za priznanje;
                                                   
                                                
                                                      (ii)
                                                   
                                                   
                                                      priznane CNS, uvrščene med CNS stopnje 1 v skladu s členom 25(2);
                                                   
                                                
                                                      (iii)
                                                   
                                                   
                                                      priznane CNS, uvrščene med CNS stopnje 2 v skladu s členom 25(2b).
                                                   
                                                
                                    
                        
                        
                           Člen 25e
                           Izvajanje pooblastil iz členov 25f do 25h
                           Pooblastila, ki so v skladu s členi 25f do 25h prenesena na ESMA ali na njegove uradnike ali druge osebe, ki jih ti pooblastijo, se ne uporabijo za zahteve po razkritju informacij ali dokumentov, za katere velja varovanje zaupnosti.
                        
                        
                           Člen 25f
                           Zahteva za informacije
                           
                              1.   ESMA lahko z enostavnim zahtevkom ali s sklepom od priznanih CNS in z njimi povezanih tretjih oseb, ki so jim navedene CNS v zunanje izvajanje zaupale operativne funkcije ali dejavnosti, zahteva vse potrebne informacije, na podlagi katerih lahko ESMA opravlja svoje naloge v skladu s to uredbo.
                           
                           
                              2.   Pri pošiljanju enostavnega zahtevka za informacije v skladu z odstavkom 1 ESMA navede vse od naslednjega:
                              
                                          (a)
                                       
                                       
                                          sklic na ta člen kot pravno podlago za zahtevek;
                                       
                                    
                                          (b)
                                       
                                       
                                          namen zahtevka;
                                       
                                    
                                          (c)
                                       
                                       
                                          zahtevane informacije;
                                       
                                    
                                          (d)
                                       
                                       
                                          rok za predložitev informacij;
                                       
                                    
                                          (e)
                                       
                                       
                                          osebo, od katere zahteva informacije, obvesti, da ni dolžna zagotoviti informacij, vendar pa da v primeru prostovoljnega odgovora na zahtevek predložene informacije ne smejo biti napačne ali zavajajoče;
                                       
                                    
                                          (f)
                                       
                                       
                                          globo iz člena 25j v povezavi s točko (a) oddelka V Priloge III, če so odgovori na zastavljena vprašanja napačni ali zavajajoči.
                                       
                                    
                           
                              3.   Ko ESMA predložitev informacij v skladu z odstavkom 1 zahteva na podlagi sklepa, navede vse od naslednjega:
                              
                                          (a)
                                       
                                       
                                          sklic na ta člen kot pravno podlago za zahtevek;
                                       
                                    
                                          (b)
                                       
                                       
                                          namen zahtevka;
                                       
                                    
                                          (c)
                                       
                                       
                                          zahtevane informacije;
                                       
                                    
                                          (d)
                                       
                                       
                                          rok za predložitev informacij;
                                       
                                    
                                          (e)
                                       
                                       
                                          periodične denarne kazni, določene v členu 25k, če so predložene zahtevane informacije nepopolne;
                                       
                                    
                                          (f)
                                       
                                       
                                          globo iz člena 25j v povezavi s točko (a) oddelka V Priloge III, če ne zagotovi zahtevanih informacij ali če so odgovori na zastavljena vprašanja napačni ali zavajajoči, ter
                                       
                                    
                                          (g)
                                       
                                       
                                          pravico do pritožbe na sklep pri odboru ESMA za pritožbe ter pravico, da sklep preizkusi Sodišče Evropske unije (v nadaljnjem besedilu: Sodišče) v skladu s členoma 60 in 61 Uredbe (EU) št. 1095/2010.
                                       
                                    
                           
                              4.   Zahtevane informacije zagotovijo osebe iz odstavka 1 ali njihovi zastopniki in, v primeru pravnih oseb ali združenj, ki nimajo pravne osebnosti, osebe, ki so po zakonu ali statutu pooblaščene za njihovo zastopanje. Pooblaščeni odvetniki lahko predložijo informacije v imenu svojih strank. Slednje nosijo polno odgovornost, če so informacije nepopolne, napačne ali zavajajoče.
                           
                           
                              5.   ESMA brez odlašanja posreduje izvod enostavnega zahtevka ali sklepa zadevnemu pristojnemu organu tretje države, v kateri imajo osebe iz odstavka 1, na katere se nanaša zahtevek za informacije, prebivališče ali sedež.
                           
                        
                        
                           Člen 25g
                           Splošne preiskave
                           
                              1.   Za namene izvajanja svojih nalog v skladu s to uredbo lahko ESMA izvaja potrebne preiskave CNS stopnje 2 in z njimi povezanih tretjih oseb, ki so jim navedene CNS v zunanje izvajanje zaupale operativne funkcije, storitve ali dejavnosti. V ta namen lahko uradniki in druge osebe, ki jih pooblasti ESMA:
                              
                                          (a)
                                       
                                       
                                          pregledajo vse evidence, podatke, postopke in morebitno drugo gradivo v zvezi z opravljanjem nalog ESMA ne glede na nosilec, na katerem so shranjeni;
                                       
                                    
                                          (b)
                                       
                                       
                                          pridobijo overjene kopije ali izpiske iz takih evidenc, podatkov, postopkov in drugega gradiva;
                                       
                                    
                                          (c)
                                       
                                       
                                          pozovejo in zaprosijo CNS stopnje 2 ali njene zastopnike ali uslužbence, naj ustno ali pisno obrazložijo dejstva ali dokumente v zvezi s predmetom in namenom preiskave, ter evidentirajo odgovore;
                                       
                                    
                                          (d)
                                       
                                       
                                          opravijo razgovor s katero koli drugo fizično ali pravno osebo, ki pristane na razgovor, za namen zbiranja informacij v zvezi s predmetom preiskave;
                                       
                                    
                                          (e)
                                       
                                       
                                          zahtevajo evidence o telefonskem in podatkovnem prometu.
                                       
                                    Centralne banke izdajateljice iz točke (f) člena 25(3) lahko na podlagi obrazložene zahteve, predložene ESMA, sodelujejo pri takšnih preiskavah, kadar so te preiskave pomembne za opravljanje njihovih nalog na področju denarne politike.
                              Kolegij za CNS iz tretjih držav iz člena 25c se brez nepotrebnega odlašanja obvesti o vsakršnih ugotovitvah, ki bi lahko bile pomembne za izvajanje njegovih nalog.
                           
                           
                              2.   Uradniki in druge osebe, ki jih ESMA pooblasti za opravljanje preiskav iz odstavka 1, izvajajo svoja pooblastila ob predložitvi pisnega pooblastila, ki podrobno določa predmet in namen preiskave. V pooblastilu so navedene tudi periodične denarne kazni, določene v členu 25k, če zahtevane evidence, podatki, postopki ali druga gradiva ali odgovori na vprašanja, zastavljena CNS stopnje 2, niso zagotovljeni ali so nepopolni, ter globe, določene v členu 25j v povezavi s točko (b) oddelka V Priloge III, če so odgovori na vprašanja, zastavljena CNS stopnje 2, napačni ali zavajajoči.
                           
                           
                              3.   CNS stopnje 2 morajo privoliti v preiskave, ki jih s sklepom odredi ESMA. V sklepu morajo biti navedeni predmet in namen preiskave, periodične denarne kazni, določene v členu 25k te uredbe, pravna sredstva, ki so na voljo na podlagi Uredbe (EU) št. 1095/2010, ter pravica, da sklep preizkusi Sodišče.
                           
                           
                              4.   Preden se o preiskavi uradno obvesti CNS stopnje 2, ESMA o tej preiskavi in o identiteti pooblaščenih oseb obvesti ustrezni pristojni organ tretje države, v kateri bo potekala preiskava. Uradniki zadevnega pristojnega organa tretje države lahko na zahtevo ESMA tem pooblaščenim osebam pomagajo pri izvajanju njihovih nalog. Uradniki zadevnega pristojnega organa tretje države se lahko prav tako udeležijo preiskav. Preiskave, ki se izvajajo v tretji državi v skladu s tem členom, se izvajajo na podlagi dogovorov o sodelovanju, sklenjenih z ustreznim pristojnim organom tretje države.
                           
                        
                        
                           Člen 25h
                           Inšpekcijski pregledi na kraju samem
                           
                              1.   Za namene izvajanja svojih nalog v skladu s to uredbo lahko ESMA izvaja vse potrebne inšpekcijske preglede na kraju samem v vseh poslovnih prostorih, na zemljiščih ali lastnini CNS stopnje 2 in z njimi povezanih tretjih oseb, ki so jim navedene CNS v zunanje izvajanje zaupale operativne funkcije, storitve ali dejavnosti.
                              Centralne banke izdajateljice iz točke (f) člena 25(3) lahko ESMA predložijo obrazloženo zahtevo za sodelovanje pri takih inšpekcijskih pregledih na kraju samem, kadar je to potrebno za izvajanje njihovih nalog na področju denarne politike.
                              Kolegij za CNS iz tretjih držav iz člena 25c se brez nepotrebnega odlašanja obvesti o vsakršnih ugotovitvah, ki bi lahko bile pomembne za izvajanje njegovih nalog.
                           
                           
                              2.   Uradniki in druge osebe, ki jih ESMA pooblasti za izvajanje inšpekcijskih pregledov na kraju samem, lahko vstopijo v vse poslovne prostore, zemljišča ali lastnino pravnih oseb, na katere se nanaša sklep o inšpekcijskem pregledu, ki ga sprejme ESMA, in imajo vsa pooblastila, navedena v členu 25g(1). Imajo tudi pooblastilo, da zapečatijo vse poslovne prostore in poslovne knjige ali evidence za obdobje inšpekcijskega pregleda in v obsegu, potrebnem za njegovo izvedbo.
                           
                           
                              3.   ESMA o inšpekcijskem pregledu pravočasno pred njegovo izvedbo obvesti zadevni pristojni organ tretje države, v kateri se bo pregled izvajal. Kadar je to potrebno zaradi pravilne izvedbe in učinkovitosti inšpekcijskega pregleda, lahko ESMA po obvestilu zadevnih pristojnih organov tretjih držav izvede inšpekcijski pregled na kraju samem brez predhodnega obvestila CNS. Inšpekcijski pregledi, ki se izvajajo v tretji državi v skladu s tem členom, se izvajajo na podlagi dogovorov o sodelovanju, sklenjenih z ustreznim pristojnim organom tretje države.
                              Uradniki in druge osebe, ki jih ESMA pooblasti za izvajanje inšpekcijskih pregledov na kraju samem, izvajajo svoja pooblastila ob predložitvi pisnega pooblastila, ki podrobno določa predmet in namen pregleda ter periodične denarne kazni, določene s členom 25k, če zadevne osebe ne privolijo v inšpekcijski pregled.
                           
                           
                              4.   CNS stopnje 2 privoli v inšpekcijske preglede na kraju samem, ki jih s sklepom odredi ESMA. V sklepu so navedeni predmet in namen inšpekcijskega pregleda, datum njegovega začetka, periodične denarne kazni, določene v členu 25k, pravna sredstva, ki so na voljo na podlagi Uredbe (EU) št. 1095/2010, ter pravica, da sklep preizkusi Sodišče.
                           
                           
                              5.   Uradniki pristojnega organa tretje države, v kateri se izvaja inšpekcijski pregled, pa tudi tisti, ki jih pristojni organ te tretje države pooblasti ali imenuje, lahko na zahtevo ESMA aktivno pomagajo uradnikom in drugim osebam, ki jih pooblasti ESMA. Uradniki zadevnega pristojnega organa tretje države se lahko tudi udeležijo inšpekcijskih pregledov na kraju samem.
                           
                           
                              6.   ESMA lahko od pristojnih organov tretje države tudi zahteva, da v njegovem imenu izvedejo določene preiskave in inšpekcijske preglede na kraju samem, kot je določeno v tem členu in v členu 25g(1).
                           
                           
                              7.   Če uradniki in druge spremljevalne osebe, ki jih pooblasti ESMA, ugotovijo, da oseba nasprotuje inšpekcijskemu pregledu, ki je bil odrejen v skladu s tem členom, lahko ESMA zaprosi zadevni pristojni organ tretje države za ustrezno pomoč, ki po potrebi vključuje podporo policije ali enakovrednega izvršilnega organa, da jim omogoči izvedbo inšpekcijskega pregleda na kraju samem.
                           
                        
                        
                           Člen 25i
                           Postopkovna pravila za sprejemanje nadzornih ukrepov in nalaganje glob
                           
                              1.   Kadar ESMA pri opravljanju svojih nalog v skladu s to uredbo ugotovi, da obstajajo resni znaki o morebitnem obstoju dejstev, ki bi lahko pomenila eno ali več kršitev s seznama v Prilogi III, imenuje neodvisnega preiskovalnega uradnika v okviru ESMA, da razišče zadevo. Imenovani uradnik ne sodeluje oziroma ni neposredno ali posredno sodeloval pri postopku za priznanje ali nadzoru zadevne CNS in svoje naloge opravlja neodvisno od ESMA.
                           
                           
                              2.   Preiskovalni uradnik razišče domnevne kršitve ob upoštevanju morebitnih pripomb preiskovanih oseb in celoten spis s svojimi ugotovitvami predloži ESMA.
                              Preiskovalni uradnik lahko pri opravljanju svojih nalog uveljavlja pristojnost za vložitev zahtevka za informacije v skladu s členom 25f ter za izvajanje preiskav in inšpekcijskih pregledov na kraju samem v skladu s členoma 25g in 25h. Preiskovalni uradnik pri izvajanju teh pristojnosti ravna v skladu s členom 25e.
                              Preiskovalni uradnik ima pri izvajanju svojih nalog dostop do vseh dokumentov in informacij, ki jih v sklopu svojih dejavnosti zbere ESMA.
                           
                           
                              3.   Potem ko preiskovalni uradnik zaključi preiskavo in preden spis z ugotovitvami predloži ESMA, preiskovanim osebam omogoči, da se izjavijo v zvezi s preiskovanimi zadevami. Svoje ugotovitve utemelji le z dejstvi, glede katerih so zadevne osebe imele priložnost dati pripombe.
                              V preiskavah iz tega člena se v celoti upošteva pravica zadevnih oseb do obrambe.
                           
                           
                              4.   Ko preiskovalni uradnik spis s svojimi ugotovitvami predloži ESMA, o tem uradno obvesti preiskovane osebe. Preiskovanim osebam je zagotovljena pravica do vpogleda v spis, pri čemer se upošteva pravni interes drugih oseb glede varstva njihovih poslovnih skrivnosti. Pravica dostopa do spisa ne velja za zaupne informacije ali notranje pripravljalne dokumente ESMA.
                           
                           
                              5.   ESMA na podlagi spisa z ugotovitvami preiskovalnega uradnika in po tem, ko v skladu s členom 25l zasliši preiskovane osebe, če tako zahtevajo, odloči, ali so te osebe storile eno ali več kršitev s seznama v Prilogi III, ter v tem primeru sprejme nadzorni ukrep v skladu s členom 25q in naloži globo v skladu s členom 25j.
                           
                           
                              6.   Preiskovalni uradnik ne sodeluje pri razpravah ESMA niti na noben drug način ne posega v njegov postopek odločanja.
                           
                           
                              7.   Komisija sprejme delegirane akte v skladu s členom 82, da se natančneje opredelijo postopkovna pravila v zvezi z izvajanjem pooblastil za nalaganje glob ali periodičnih denarnih kazni, vključno z določbami glede pravice do obrambe, časovnimi določbami in pobiranjem glob ali periodičnih denarnih kazni, in zastaralni roki za nalaganje in izvrševanje kazni.
                           
                           
                              8.   Kadar ESMA pri opravljanju svojih nalog v skladu s to uredbo ugotovi, da obstajajo resni znaki o možnih dejstvih, za katere ve, da so v veljavnem pravnem okviru tretje države lahko kazniva dejanja, zadeve predloži ustreznim organom za namen preiskovanja in morebitnega kazenskega pregona. ESMA poleg tega ne naloži glob ali periodičnih denarnih kazni, kadar ve, da je predhodna oprostilna ali obsodilna sodba, ki temelji na istem dejstvu ali dejstvih, ki so bistveno enaka, že postala pravnomočna kot rezultat kazenskega postopka po nacionalnem pravu.
                           
                        
                        
                           Člen 25j
                           Globe
                           
                              1.   Kadar ESMA v skladu s členom 25i(5) ugotovi, da je CNS naklepno ali iz malomarnosti storila katero od kršitev s seznama v Prilogi III, sprejme sklep o naložitvi globe v skladu z odstavkom 2 tega člena.
                              Kršitev CNS se obravnava, kot da je bila storjena naklepno, če ESMA odkrije objektivne dejavnike, ki dokazujejo, da je CNS ali njeno višje vodstvo kršitev storilo naklepno.
                           
                           
                              2.   Osnovni zneski glob iz odstavka 1 ne presegajo dvakratnika zneska dobičkov, pridobljenih s kršitvijo, ali izgub, preprečenih s kršitvijo, kadar jih je mogoče ugotoviti, oziroma ne presegajo 10 % skupnega letnega prometa pravne osebe v predhodnem poslovnem letu, kot je opredeljen v zadevnem pravu Unije.
                           
                           
                              3.   Osnovni zneski iz odstavka 2 se po potrebi prilagodijo, pri čemer se upoštevajo obteževalne ali olajševalne okoliščine, v skladu z ustreznimi koeficienti iz Priloge IV.
                              Za osnovni znesek se uporabi vsak zadevni obteževalni koeficient posebej. Če se uporablja več kot en obteževalni koeficient, se razlika med osnovnim zneskom in zneskom po uporabi vsakega posameznega obteževalnega koeficienta prišteje k osnovnemu znesku.
                              Za osnovni znesek se uporabi vsak zadevni olajševalni koeficient posebej. Če se uporablja več kot en olajševalni koeficient, se razlika med osnovnim zneskom in zneskom po uporabi vsakega posameznega olajševalnega koeficienta odšteje od osnovnega zneska.
                           
                           
                              4.   Ne glede na odstavka 2 in 3 znesek globe ne presega 20 % letnega prometa zadevne CNS v predhodnem poslovnem letu, če pa je CNS imela neposredne ali posredne finančne koristi zaradi kršitve, je znesek globe najmanj enak tem koristim.
                              Če dejanje ali opustitev dejanja CNS pomeni več kršitev s seznama v Prilogi III, se uporabi samo višja globa za eno od teh kršitev, izračunana v skladu z odstavkoma 2 in 3.
                           
                        
                        
                           Člen 25k
                           Periodične denarne kazni
                           
                              1.   ESMA s sklepom naloži periodične denarne kazni, da bi prisilila:
                              
                                          (a)
                                       
                                       
                                          CNS stopnje 2, da odpravi kršitev na podlagi sklepa, sprejetega v skladu s točko (a) člena 25q(1);
                                       
                                    
                                          (b)
                                       
                                       
                                          osebo iz člena 25f(1), da predloži popolne informacije, ki se zahtevajo s sklepom v skladu s členom 25f;
                                       
                                    
                                          (c)
                                       
                                       
                                          CNS stopnje 2, da:
                                          
                                                      (i)
                                                   
                                                   
                                                      privoli v preiskavo in zlasti zagotovi popolne evidence, podatke, postopke ali drugo potrebno gradivo ter dopolni in popravi druge informacije, predložene v okviru preiskave, sprožene s sklepom v skladu s členom 25g, ali
                                                   
                                                
                                                      (ii)
                                                   
                                                   
                                                      privoli v inšpekcijski pregled na kraju samem, odrejen s sklepom, sprejetim v skladu s členom 25h.
                                                   
                                                
                                    
                           
                              2.   Periodična denarna kazen mora biti učinkovita in sorazmerna. Naloži se za vsak dan zamude.
                           
                           
                              3.   Ne glede na odstavek 2 znesek periodičnih denarnih kazni ustreza 3 % povprečnega dnevnega prometa v preteklem poslovnem letu, za fizične osebe pa 2 % povprečnega dnevnega dohodka v preteklem koledarskem letu. Izračuna se od datuma, določenega v sklepu, s katerim se naloži periodična denarna kazen.
                           
                           
                              4.   Periodična denarna kazen se naloži za obdobje največ šestih mesecev po uradnem obvestilu o sklepu ESMA. Po preteku tega obdobja ESMA ukrep pregleda.
                           
                        
                        
                           Člen 25l
                           Zaslišanje zadevnih oseb
                           
                              1.   ESMA pred sprejetjem morebitnega sklepa o naložitvi globe ali periodične denarne kazni iz členov 25j in 25k osebam v postopku zagotovi možnost izjave v zvezi njegovimi ugotovitvami. Njegovi sklepi temeljijo zgolj na ugotovitvah, na katere so osebe v postopku imele priložnost dati pripombe.
                              Prvi pododstavek tega odstavka se ne uporablja, kadar so potrebni nujni ukrepi, da se prepreči večja neposredno grozeča škoda finančnemu sistemu. V tem primeru lahko ESMA sprejme začasni sklep in ustreznim osebam zagotovi možnost izjave čim prej po sprejetju sklepa.
                           
                           
                              2.   Pravica oseb v postopku do obrambe se v postopkih v celoti spoštuje. Zagotovljena jim je pravica do vpogleda v spis ESMA ob upoštevanju pravnega interesa drugih oseb glede varovanja njihovih poslovnih skrivnosti. Pravica dostopa do spisa ne velja za zaupne informacije ali notranje pripravljalne dokumente ESMA.
                           
                        
                        
                           Člen 25m
                           Razkritje, narava, izvršitev in dodelitev glob in periodičnih denarnih kazni
                           
                              1.   ESMA javnosti razkrije vse globe in periodične denarne kazni, ki jih je naložil v skladu s členoma 25j in 25k te uredbe, razen če bi tako razkritje javnosti resno ogrozilo finančne trge ali povzročilo nesorazmerno škodo za vpletene strani. Tako razkritje ne zajema osebnih podatkov v smislu Uredbe (ES) št. 45/2001.
                           
                           
                              2.   Globe in periodične denarne kazni, naložene v skladu s členoma 25j in 25k, so upravne narave.
                           
                           
                              3.   Če ESMA odloči, da ne bo naložil glob ali periodičnih denarnih kazni, o tem obvesti Evropski parlament, Svet, Komisijo in pristojne organe zadevnih tretjih držav ter navede razloge za svojo odločitev.
                           
                           
                              4.   Globe in periodične denarne kazni, naložene v skladu s členoma 25j in 25k, so izvršljive.
                              Izvršitev urejajo pravila civilnega postopka, ki veljajo v državi članici ali tretji državi, v kateri se opravi.
                           
                           
                              5.   Zneski glob in periodičnih denarnih kazni se dodelijo v splošni proračun Evropske unije.
                           
                        
                        
                           Člen 25n
                           Preizkus s strani Sodišča
                           Sodišče ima neomejeno pristojnost za preizkus sklepov, s katerimi je ESMA naložil globo ali periodično denarno kazen. Naloženo globo ali periodično denarno kazen lahko razveljavi, zniža ali zviša.
                        
                        
                           Člen 25o
                           Spremembe Priloge IV
                           Na Komisijo se z namenom upoštevanja razvoja dogodkov na finančnih trgih prenese pooblastilo za sprejetje delegiranih aktov v skladu s členom 82 v zvezi z ukrepi za spremembo Priloge IV.
                        
                        
                           Člen 25p
                           Preklic priznanja
                           
                              1.   ESMA brez poseganja v člen 25q in ob upoštevanju naslednjih odstavkov po posvetovanju z organi in subjekti iz člena 25(3) prekliče sklep o priznanju, sprejet v skladu s členom 25, kadar:
                              
                                          (a)
                                       
                                       
                                          zadevna CNS ne uporabi priznanja v šestih mesecih, se priznanju izrecno odreče ali preneha opravljati dejavnost za več kot šest mesecev;
                                       
                                    
                                          (b)
                                       
                                       
                                          zadevna CNS pridobi priznanje na podlagi neresničnih izjav ali na kakršen koli drug nepravilen način;
                                       
                                    
                                          (c)
                                       
                                       
                                          zadevna CNS resno in sistematično krši katerega od pogojev za priznanje iz člena 25 ali ne izpolnjuje več katerega od teh pogojev, pri čemer v nobenem od teh primerov ni sprejela popravnega ukrepa, ki ga je zahteval ESMA, v ustrezno določenem roku, ki ni daljši od šestih mesecev;
                                       
                                    
                                          (d)
                                       
                                       
                                          ESMA v zvezi z zadevno CNS ne more učinkovito izvajati svojih dolžnosti iz te uredbe, ker mu organ tretje države za CNS ni zagotovil vseh ustreznih informacij ali sodeloval z njim v skladu s členom 25(7);
                                       
                                    
                                          (e)
                                       
                                       
                                          se izvedbeni akt iz člena 25(6) prekliče ali začasno razveljavi oziroma kateri koli od pogojev v zvezi z aktom ni več izpolnjen.
                                       
                                    ESMA lahko preklic priznanja omeji na določeno storitev, dejavnost ali razred finančnega instrumenta.
                              ESMA si pri določanju datuma začetka učinkovanja sklepa o preklicu priznanja prizadeva za kar največje zmanjšanje morebitnih motenj na trgu, pri čemer določi ustrezno prilagoditveno obdobje, ki ni daljše od dveh let.
                           
                           
                              2.   ESMA pred preklicem priznanja v skladu s točko (c) odstavka 1 tega člena upošteva možnost, da se uporabijo ukrepi v skladu s točkami (a), (b) in (c) člena 25q(1).
                              Če ESMA ugotovi, da popravni ukrep v določenem časovnem okviru, ki ne presega šest mesecev, iz točke (c) prvega pododstavka odstavka 1 tega člena ni bil sprejet ali da sprejeti ukrep ni ustrezen, po posvetovanju z organi iz člena 25(3) prekliče sklep o priznanju.
                           
                           
                              3.   ESMA o sklepu za preklic priznanja priznane CNS brez nepotrebnega odlašanja uradno obvesti zadevni pristojni organ tretje države.
                           
                           
                              4.   Vsak od organov iz člena 25(3), ki meni, da je bil izpolnjen eden od pogojev iz odstavka 1, lahko od ESMA zahteva, da preveri, ali so izpolnjeni pogoji za preklic priznanja priznane CNS ali priznanja za posamezno storitev, dejavnost ali razred finančnih instrumentov. Kadar ESMA sklene, da ne bo preklical priznanja zadevne priznane CNS, organu prosilcu predloži celovito obrazložitev.
                           
                        
                        
                           Člen 25q
                           Nadzorni ukrepi ESMA
                           
                              1.   Kadar ESMA v skladu s členom 25i(5) ugotovi, da je CNS stopnje 2 storila eno od kršitev s seznama v Prilogi III, sprejme enega ali več naslednjih sklepov, s katerimi:
                              
                                          (a)
                                       
                                       
                                          od CNS zahteva, da odpravi kršitev;
                                       
                                    
                                          (b)
                                       
                                       
                                          naloži globe v skladu s členom 25j;
                                       
                                    
                                          (c)
                                       
                                       
                                          izda javna obvestila;
                                       
                                    
                                          (d)
                                       
                                       
                                          prekliče priznanje CNS ali priznanje določene storitve, dejavnosti ali razreda finančnega instrumenta v skladu s členom 25p.
                                       
                                    
                           
                              2.   Pri sprejemanju sklepov iz odstavka 1 ESMA upošteva naravo in resnost kršitve, pri čemer upošteva naslednja merila:
                              
                                          (a)
                                       
                                       
                                          trajanje in pogostost kršitve;
                                       
                                    
                                          (b)
                                       
                                       
                                          ali je kršitev razkrila resne ali sistemske slabosti v postopkih CNS ali v njenih sistemih za upravljanje ali notranji nadzor;
                                       
                                    
                                          (c)
                                       
                                       
                                          ali je bilo zaradi kršitve storjeno ali omogočeno finančno kaznivo dejanje oziroma je kršitev kako drugače prispevala k finančnemu kaznivemu dejanju;
                                       
                                    
                                          (d)
                                       
                                       
                                          ali je bila kršitev storjena naklepno ali iz malomarnosti.
                                       
                                    
                           
                              3.   ESMA o vsakem sklepu, sprejetem v skladu z odstavkom 1, brez nepotrebnega odlašanja uradno obvesti zadevno CNS ter o tem obvesti zadevne pristojne organe tretjih držav in Komisijo. Vsak tak sklep objavi na svojem spletnem mestu v 10 delovnih dneh od datuma njegovega sprejetja.
                              Pri objavi svojega sklepa iz prvega pododstavka ESMA objavi tudi pravico zadevne CNS do pritožbe na sklep in po potrebi dejstvo, da je bila taka pritožba vložena, pri tem pa navede, da pritožba nima odložilnega učinka in da lahko odbor ESMA za pritožbe odloži izvajanje spornega sklepa v skladu s členom 60(3) Uredbe (EU) št. 1095/2010.“;
                           
                        
                     
                  
                        (12)
                     
                     
                        v členu 32(1) se doda naslednji pododstavek:
                        „Kolegij v skladu s členom 19 sprejme mnenje o oceni pristojnega organa v zvezi z uradnim obvestilom iz člena 31(2) in informacijami iz člena 31(3).“;
                     
                  
                        (13)
                     
                     
                        v členu 35(1) se zadnji pododstavek nadomesti z naslednjim:
                        „CNS ne odda glavnih dejavnosti, povezanih z upravljanjem tveganja, v zunanje izvajanje, razen če to odobri pristojni organ. Kolegij v skladu s členom 19 sprejme mnenje o odločitvi pristojnega organa.“;
                     
                  
                        (14)
                     
                     
                        člen 49 se spremeni:
                        
                                    (a)
                                 
                                 
                                    odstavek 1 se nadomesti z naslednjim:
                                    
                                                „1.
                                             
                                             
                                                CNS redno pregleduje sprejete modele in parametre za izračun zahtev po kritju, prispevkov v jamstveni sklad, zahtev glede zavarovanja in drugih mehanizmov za obvladovanje tveganja. Modele izredno natančno in pogosto izpostavlja testom izjemnih situacij, da oceni njihovo prožnost v izjemnih, vendar verjetnih tržnih razmerah, in izvaja testiranja za nazaj, da oceni zanesljivost sprejete metodologije. CNS pridobi neodvisno potrditev, o rezultatih opravljenih testov obvesti pristojni organ in ESMA ter pred sprejetjem kakršne koli bistvene spremembe modelov in parametrov pridobi njuno potrditev v skladu z odstavki 1a, 1b, 1c, 1d in 1e.
                                                Kolegij v skladu z naslednjimi odstavki sprejme mnenje o sprejetih modelih in parametrih, vključno z vsakršnimi bistvenimi spremembami teh modelov in parametrov.
                                                ESMA zagotovi, da se informacije o rezultatih testiranja izjemnih situacij posredujejo evropskim nadzornim organom, ESCB in enotnemu odboru za reševanje, da bi lahko ocenili izpostavljenost finančnih podjetij neizpolnjevanju obveznosti CNS.“;
                                             
                                          
                              
                                    (b)
                                 
                                 
                                    vstavijo se naslednji odstavki:
                                    
                                                „1a.
                                             
                                             
                                                Kadar namerava CNS sprejeti kakršno koli bistveno spremembo modelov in parametrov iz odstavka 1, za potrditev te spremembe zaprosi pristojni organ in ESMA. Svojim prošnjam priloži neodvisno potrditev načrtovane spremembe. Pristojni organ in ESMA vsak posebej potrdita CNS, da sta prejela popolno vlogo.
                                             
                                          
                                                1b.
                                             
                                             
                                                Pristojni organ in ESMA v 50 delovnih dneh po prejemu popolne vloge vsak posebej opravita oceno tveganja bistvene spremembe ter kolegiju, ustanovljenemu v skladu s členom 18, predložita svoji poročili.
                                             
                                          
                                                1c.
                                             
                                             
                                                Kolegij v 30 delovnih dneh od prejema poročil iz odstavka 1b sprejme večinsko mnenje v skladu s členom 19(3). Ne glede na začasno sprejetje v skladu z odstavkom 1e pristojni organ ne sprejme odločitve o odobritvi ali zavrnitvi potrditve bistvenih sprememb modelov in parametrov, dokler kolegij ne sprejme takega mnenja, razen če kolegij tega mnenja ne sprejme v roku.
                                             
                                          
                                                1d.
                                             
                                             
                                                Pristojni organ in ESMA se v 90 delovnih dneh od prejema prošenj iz odstavka 1a v pisni obliki medsebojno obvestita, enako pa vsak posebej obvesti tudi CNS, ali je bila potrditev odobrena ali zavrnjena, in to v celoti obrazložita.
                                             
                                          
                                                1e.
                                             
                                             
                                                CNS pred pridobitvijo potrditve s strani pristojnega organa in ESMA ne sme sprejeti nobene bistvene spremembe modelov in parametrov iz odstavka 1. Pristojni organ lahko v soglasju z ESMA dovoli začasno sprejetje bistvene spremembe teh modelov ali parametrov pred njihovo potrditvijo, če je to upravičeno.“;
                                             
                                          
                              
                                    (c)
                                 
                                 
                                    doda se naslednji odstavek:
                                    
                                                „5.
                                             
                                             
                                                Da se zagotovijo enotni pogoji za uporabo tega člena, ESMA po posvetovanju z EBA, drugimi zadevnimi pristojnimi organi in članicami ESCB oblikuje osnutke regulativnih tehničnih standardov, ki določajo pogoje, pod katerimi so spremembe modelov in parametrov iz odstavka 1 bistvene.
                                                ESMA te osnutke regulativnih tehničnih standardov predloži Komisiji do 2. januarja 2021.
                                                Na Komisijo se prenese pooblastilo za sprejetje regulativnih tehničnih standardov iz prvega pododstavka v skladu s členi 10 do 14 Uredbe (EU) št. 1095/2010.“;
                                             
                                          
                              
                  
                        (15)
                     
                     
                        člen 82 se spremeni:
                        
                                    (a)
                                 
                                 
                                    odstavki 2, 3 in 4 se nadomestijo z naslednjim:
                                    
                                                „2.
                                             
                                             
                                                Pooblastilo za sprejemanje delegiranih aktov iz člena 1(6), člena 4(3a), člena 25(2a), člena 25(6a), člena 25a(3), člena 25d(3), člena 25i(7), člena 25o, člena 64(7), člena 70, člena 72(3) in člena 85(2) se prenese na Komisijo za nedoločen čas.
                                             
                                          
                                                3.
                                             
                                             
                                                Prenos pooblastila iz člena 1(6), člena 4(3a), člena 25(2a), člena 25(6a), člena 25a(3), člena 25d(3), člena 25i(7), člena 25o, člena 64(7), člena 70, člena 72(3) in člena 85(2) lahko kadar koli prekliče Evropski parlament ali Svet. S sklepom o preklicu preneha veljati prenos pooblastila iz navedenega sklepa. Sklep začne učinkovati dan po njegovi objavi v Uradnem listu Evropske unije ali na poznejši datum, ki je določen v navedenem sklepu. Sklep ne vpliva na veljavnost že veljavnih delegiranih aktov.
                                             
                                          
                                                4.
                                             
                                             
                                                Komisija si prizadeva, da se pred sprejetjem delegiranega akta posvetuje z ESMA, in se posvetuje strokovnjaki, ki jih imenujejo države članice, v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje.“;
                                             
                                          
                              
                                    (b)
                                 
                                 
                                    odstavek 6 se nadomesti z naslednjim:
                                    
                                                „6.
                                             
                                             
                                                Delegirani akt, sprejet v skladu s členom 1(6), členom 4(3a), členom 25(2a), členom 25(6a), členom 25a(3), členom 25d(3), členom 25i(7), členom 25o, členom 64(7), členom 70, členom 72(3) in členom 85(2), začne veljati le, če mu niti Evropski parlament niti Svet ne nasprotuje v roku treh mesecev od uradnega obvestila Evropskemu parlamentu in Svetu o tem aktu, ali če pred iztekom tega roka tako Evropski parlament kot Svet obvestita Komisijo, da mu ne bosta nasprotovala. Ta rok se na pobudo Evropskega parlamenta ali Sveta podaljša za tri mesece.“;
                                             
                                          
                              
                  
                        (16)
                     
                     
                        v členu 85 se dodata naslednja odstavka:
                        
                                    „6.
                                 
                                 
                                    ESMA v sodelovanju z ESRB in, v skladu s členom 24b(3), v soglasju s centralnimi bankami, ki izdajajo vse valute Unije za finančne instrumente, za katere kliring opravlja ali bo opravila CNS iz tretje države, na katero je naslovljen izvedbeni akt iz drugega pododstavka člena 25(2c), Komisiji predloži poročilo o izvajanju določb navedenega izvedbenega akta, pri čemer zlasti oceni, ali je tveganje za finančno stabilnost Unije oziroma ene ali več njenih držav članic v zadostni meri ublaženo. Komisiji predloži poročilo v 12 mesecih po koncu prilagoditvenega obdobja, določenega v skladu s točko (b) četrtega pododstavka člena 25(2c). Soglasje centralne banke izdajateljice se nanaša le na valuto, ki jo izdaja, in ne na celotno priporočilo.
                                    Komisija v 12 mesecih po posredovanju poročila iz prvega pododstavka pripravi poročilo o izvajanju določb navedenega izvedbenega akta. Svoje poročilo predloži Evropskemu parlamentu in Svetu skupaj z morebitnimi ustreznimi predlogi.
                                 
                              
                                    7.
                                 
                                 
                                    Komisija do 2. januarja 2023 pripravi poročilo, v katerem oceni učinkovitost:
                                    
                                                (a)
                                             
                                             
                                                nalog ESMA, zlasti nalog nadzornega odbora za CNS, pri spodbujanju konvergence in skladnosti pri uporabi te uredbe s strani pristojnih organov iz člena 22 in kolegijev iz člena 18;
                                             
                                          
                                                (b)
                                             
                                             
                                                pravni okvir za priznavanje CNS iz tretjih držav in nadzor nad njimi;
                                             
                                          
                                                (c)
                                             
                                             
                                                okvir za zagotavljanje enakih konkurenčnih pogojev za CNS, ki imajo dovoljenje v skladu s členom 14, ter med CNS, ki imajo dovoljenje, in CNS iz tretjih držav, ki so priznane v skladu s členom 25;
                                             
                                          
                                                (d)
                                             
                                             
                                                razdelitev odgovornosti med ESMA, pristojnimi organi in centralnimi bankami izdajateljicami.
                                             
                                          Komisija navedeno poročilo predloži Evropskemu parlamentu in Svetu, skupaj z morebitnimi ustreznimi predlogi.“;
                                 
                              
                  
                        (17)
                     
                     
                        v členu 89 se vstavijo naslednji odstavki:
                        
                                    „3a.
                                 
                                 
                                    ESMA ne izvaja svojih pooblastil na podlagi člena 25(2a), (2b) in (2c) do datuma začetka veljavnosti delegiranih aktov iz drugega pododstavka člena 25(2a) in iz člena 25a(3), kar zadeva CNS, v zvezi s katerimi ESMA ni sprejel sklepa o priznanju na podlagi člena 25 pred 1. januarjem 2020, pa do datuma začetka veljavnosti ustreznega izvedbenega akta iz člena 25(6).
                                 
                              
                                    3b.
                                 
                                 
                                    ESMA ustanovi in upravlja kolegij v skladu s členom 25c za vse CNS, ki so bile v skladu s členom 25 priznane pred 1. januarjem 2020, v štirih mesecih po začetku veljavnosti delegiranega akta iz drugega pododstavka člena 25(2a).
                                 
                              
                                    3c.
                                 
                                 
                                    ESMA pregleda sklepe o priznanju, ki so bili sprejeti na podlagi člena 25(1) pred datumom začetka veljavnosti delegiranih aktov iz drugega pododstavka člena 25(2a) in člena 25a(3), v 18 mesecih po datumu začetku veljavnosti delegiranega akta iz drugega pododstavka člena 25(2a) v skladu s členom 25(5).
                                    Kadar ESMA po pregledu iz prvega pododstavka tega odstavka ugotovi, da bi se CNS, ki je bila priznana pred 1. januarjem 2020, morala uvrstiti med CNS stopnje 2 v skladu s členom 25(2a), ESMA določi ustrezno prilagoditveno obdobje, ki ni daljše od 18 mesecev in v katerem mora CNS izpolniti zahteve iz člena 25(2b). ESMA lahko na podlagi obrazložene prošnje CNS ali pristojnih organov, odgovornih za nadzor klirinških članov s sedežem v Uniji, to prilagoditveno obdobje podaljša za dodatnih šest mesecev, kadar tako podaljšanje upravičujejo izredne okoliščine in posledice za klirinške člane s sedežem v Uniji.“;
                                 
                              
                  
                        (18)
                     
                     
                        člen 90 se nadomesti z naslednjim:
                        
                           „Člen 90
                           Osebje in sredstva ESMA
                           ESMA do 2. januarja 2022 oceni potrebe po osebju in sredstvih, ki izhajajo iz prevzema njegovih pristojnosti in dolžnosti v skladu s to uredbo, ter Evropskemu parlamentu, Svetu in Komisiji predloži poročilo.“;
                        
                     
                  
                        (19)
                     
                     
                        besedilo iz Priloge k tej uredbi se doda kot prilogi III in IV.
                     
                  
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Strasbourgu, 23. oktobra 2019
            
               
                  Za Evropski parlament
               
               
                  Predsednik
               
               D. M. SASSOLI
            
            
               
                  Za Svet
               
               
                  Predsednica
               
               T. TUPPURAINEN
            
         
         
            (1)  UL C 385, 15.11.2017, str. 3.
         
            (2)  UL C 434, 15.12.2017, str. 63.
         
            (3)  Stališče Evropskega parlamenta z dne 18. aprila 2019 (še ni objavljeno v Uradnem listu) in odločitev Sveta z dne 15. oktobra 2019.
         
            (4)  Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).
         
            (5)  Uredba (EU) 2019/834 Evropskega parlamenta in Sveta z dne 20. maja 2019 o spremembi Uredbe (EU) št. 648/2012 glede obveznosti kliringa, uvedbe mirovanja obveznosti kliringa, zahtev glede poročanja, tehnik zmanjševanja tveganja za pogodbe o izvedenih finančnih instrumentih OTC brez kliringa prek centralne nasprotne stranke, registracije in nadzora repozitorijev sklenjenih poslov in zahtev za repozitorije sklenjenih poslov (UL L 141, 28.5.2019, str. 42).
         
            (6)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).
         
            (7)  Uredba Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (UL L 287, 29.10.2013, str. 63).
         
            (8)  UL L 123, 12.5.2016, str. 1.
         
            (9)  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).
      
      
         
            PRILOGA
            K Uredbi (EU) št. 648/2012 se kot prilogi III in IV dodata naslednji besedili:
            
               
                  
                     „PRILOGA III
                     Seznam kršitev iz člena 25j(1)
                     
                                 I.
                              
                              
                                 Kršitve, povezane s kapitalskimi zahtevami:
                                 
                                             (a)
                                          
                                          
                                             CNS stopnje 2 krši člen 16(1), če nima stalnega in razpoložljivega začetnega kapitala v višini vsaj 7,5 milijona EUR;
                                          
                                       
                                             (b)
                                          
                                          
                                             CNS stopnje 2 krši člen 16(2), če nima kapitala, vključno z zadržanim dobičkom in rezervami, ki je sorazmeren s tveganjem, ki izhaja iz njenih dejavnosti in vedno zadosten, da se zagotovita urejeno prenehanje ali prestrukturiranje dejavnosti v ustreznem časovnem obdobju, ter CNS zagotavlja primerno zaščito pred kreditnim tveganjem, tveganjem nasprotne stranke, tržnim tveganjem, operativnim tveganjem ter pravnim in poslovnim tveganjem, ki niso krita že s posebnimi finančnimi sredstvi iz členov 41 do 44.
                                          
                                       
                           
                                 II.
                              
                              
                                 Kršitve, povezane z organizacijskimi zahtevami ali navzkrižjem interesov:
                                 
                                             (a)
                                          
                                          
                                             CNS stopnje 2 krši člen 26(1), če nima zanesljive ureditve upravljanja, ki vključuje jasno organizacijsko strukturo z natančno opredeljenimi, preglednimi in doslednimi odgovornostmi, učinkovitimi postopki za ugotavljanje, upravljanje in spremljanje tveganj ter poročanje o tveganjih, ki jim je ali bi jim lahko bila izpostavljena, ter primernih mehanizmov za notranji nadzor, vključno z zanesljivimi upravnimi in računovodskimi postopki;
                                          
                                       
                                             (b)
                                          
                                          
                                             CNS stopnje 2 krši člen 26(2), če ne sprejme politik in postopkov, ki so dovolj učinkoviti za zagotavljanje skladnosti s to uredbo, vključno s skladnostjo njenih vodij in zaposlenih;
                                          
                                       
                                             (c)
                                          
                                          
                                             CNS stopnje 2 krši člen 26(3), če ne ohranja ali uporablja organizacijske strukture, ki zagotavlja stalno in urejeno delovanje v zvezi z opravljanjem njenih storitev in dejavnosti ali ne uporabi ustreznih in sorazmernih sistemov, virov ali postopkov;
                                          
                                       
                                             (d)
                                          
                                          
                                             CNS stopnje 2 krši člen 26(4), če ne ohranja jasne meje med zahtevami poročanja v zvezi z upravljanjem tveganja in zahtevami poročanja v zvezi z drugimi postopki CNS;
                                          
                                       
                                             (e)
                                          
                                          
                                             CNS stopnje 2 krši člen 26(5), če ne sprejme, uvede ali vzdržuje politike prejemkov, ki spodbuja trdno in učinkovito upravljanje tveganja, ne pa zniževanja standardov v zvezi s tveganjem;
                                          
                                       
                                             (f)
                                          
                                          
                                             CNS stopnje 2 krši člen 26(6), če ne vzdržuje sistemov informacijske tehnologije, ki ustrezajo zapletenosti, raznolikosti ter vrsti storitev in dejavnosti, ki jih opravlja, da se zagotovijo visoki standardi varnosti, celovitosti in zaupnosti informacij, ki se hranijo;
                                          
                                       
                                             (g)
                                          
                                          
                                             CNS stopnje 2 krši člen 26(7), če ne objavi brezplačno svoje ureditve upravljanja, pravil, ki urejajo CNS, ali meril za klirinško članstvo;
                                          
                                       
                                             (h)
                                          
                                          
                                             CNS stopnje 2 krši člen 26(8), če ni predmet pogostih in neodvisnih pregledov ali če rezultatov teh pregledov ne sporoči odboru oziroma jih ne da na razpolago ESMA;
                                          
                                       
                                             (i)
                                          
                                          
                                             CNS stopnje 2 krši člen 27(1) ali drugi pododstavek člena 27(2), če ne zagotovi, da imajo njeno višje vodstvo in člani odbora zadosten ugled in zadostne izkušnje za zagotavljanje zanesljivega in preudarnega upravljanja CNS;
                                          
                                       
                                             (j)
                                          
                                          
                                             CNS stopnje 2 krši člen 27(2), če ne zagotovi, da je vsaj tretjina članov, vendar ne manj kot dva, tega odbora neodvisnih, ali ne povabi predstavnikov strank klirinških članov na seje odbora o zadevah v zvezi s členoma 38 in 39 ali če povezuje prejemke neodvisnih in drugih neizvršnih članov odbora s poslovnimi rezultati CNS;
                                          
                                       
                                             (k)
                                          
                                          
                                             CNS stopnje 2 krši člen 27(3), če vlog in odgovornosti odbora ne določi jasno ali zapisnikov sej odbora ne da na razpolago ESMA ali revizorjem;
                                          
                                       
                                             (l)
                                          
                                          
                                             CNS stopnje 2 krši člen 28(1), če ne ustanovi odbora za tveganja oziroma ne ustanovi odbora za tveganja, ki ga sestavljajo predstavniki klirinških članov, neodvisni člani odbora in predstavniki njenih strank, ali odbor za tveganja sestavi tako, da ena od teh skupin predstavlja večino v odboru za tveganja, ali ESMA ustrezno ne obvesti o dejavnostih in odločitvah odbora za tveganja, kadar je ESMA zahteval, da mora biti ustrezno obveščen;
                                          
                                       
                                             (m)
                                          
                                          
                                             CNS stopnje 2 krši člen 28(2), če ne določi jasno mandata, ureditve upravljanja za zagotovitev svoje neodvisnosti, operativnih postopkov, meril za sprejem ali mehanizma za izvolitev članov odbora za tveganja ali če javnosti ne omogoči vpogleda v ureditev upravljanja ali če ne določi, da odboru za tveganja predseduje neodvisni član odbora ter da odbor za tveganja poroča neposredno odboru in se redno sestaja;
                                          
                                       
                                             (n)
                                          
                                          
                                             CNS stopnje 2 krši člen 28(3), če odboru za tveganja ne omogoči, da svetuje odboru o vseh ureditvah, ki lahko vplivajo na upravljanje tveganja s strani CNS, ali si v izrednih razmerah v razumnih mejah ne prizadeva za posvetovanje z odborom za tveganja o dogodkih, ki vplivajo na upravljanje tveganja CNS;
                                          
                                       
                                             (o)
                                          
                                          
                                             CNS stopnje 2 krši člen 28(5), če ESMA ne obvesti takoj o vsaki odločitvi odbora, da ne bo upošteval nasveta odbora za tveganja;
                                          
                                       
                                             (p)
                                          
                                          
                                             CNS stopnje 2 krši člen 29(1), če ne hrani vsaj deset let vseh evidenc o svojih storitvah in dejavnostih, ki so potrebne, da ESMA omogoči spremljanje izpolnjevanja te uredbe s strani CNS;
                                          
                                       
                                             (q)
                                          
                                          
                                             CNS stopnje 2 krši člen 29(2), če vsaj deset let od prenehanja pogodbe ne hrani vseh informacij o vseh pogodbah, ki jih je obdelala, tako da te omogočajo identifikacijo prvotnih pogojev transakcije pred kliringom s strani te CNS;
                                          
                                       
                                             (r)
                                          
                                          
                                             CNS stopnje 2 krši člen 29(3), če ESMA in zadevnim članicam ESCB na zahtevo ne omogoči vpogleda v evidence in informacije iz odstavkov 1 in 2 člena 29 ali vse informacije o stanju pogodb, pri katerih je bil opravljen kliring, ne glede na mesto, kjer so bile transakcije izvedene;
                                          
                                       
                                             (s)
                                          
                                          
                                             CNS stopnje 2 krši člen 30(1), če ESMA ne obvesti oziroma ga napačno ali nepopolno obvesti o identiteti delničarjev ali članov, bodisi neposrednih ali posrednih, ter fizičnih ali pravnih oseb, ki imajo kvalificirane deleže, ali o velikosti teh deležev;
                                          
                                       
                                             (t)
                                          
                                          
                                             CNS stopnje 2 krši člen 30(4), če dovoli, da bi osebe iz člena 30(1) izvajale vpliv, ki bi verjetno lahko škodil zanesljivemu in preudarnemu upravljanju CNS;
                                          
                                       
                                             (u)
                                          
                                          
                                             CNS stopnje 2 krši člen 31(1), če ESMA ne obvesti oziroma ga napačno ali nepopolno obvesti o vseh spremembah v upravljanju ali mu ne posreduje vseh potrebnih informacij za oceno skladnosti s členom 27(1) ali drugim pododstavkom člena 27(2);
                                          
                                       
                                             (v)
                                          
                                          
                                             CNS stopnje 2 krši člen 33(1), če ne vzdržuje ali uporablja učinkovitih, pisno določenih organizacijskih in upravnih ureditev, s katerimi lahko opredeli ali upravlja vsa morebitna navzkrižja interesov med njo, vključno z njenimi vodji, zaposlenimi ali katero koli osebo, ki jo neposredno ali posredno nadzoruje ali je z njo tesno povezana, in njenimi klirinškimi člani ali njihovimi strankami, ki jih CNS pozna, ali če ne vzdržuje ali izvaja primernih postopkov za reševanje morebitnih navzkrižij interesov;
                                          
                                       
                                             (w)
                                          
                                          
                                             CNS stopnje 2 krši člen 33(2), če zadevnemu klirinškemu članu ali zadevni stranki klirinškega člana, ki je znana CNS, ne razkrije jasno splošne narave ali virov navzkrižja interesov, preden sprejme nove transakcije od navedenega klirinškega člana, kadar organizacijski ali upravni ukrepi, ki jih sprejme ta CNS za obvladovanje navzkrižij interesov, ne zadoščajo, da bi lahko s primerno stopnjo verjetnosti preprečili nevarnost škodovanja interesom klirinških članov ali strank;
                                          
                                       
                                             (x)
                                          
                                          
                                             CNS stopnje 2 krši člen 33(3), če v pisnih ureditvah ne upošteva vseh okoliščin, s katerimi je seznanjena ali bi morala biti seznanjena in ki lahko povzročijo navzkrižje interesov zaradi strukture in poslovnih dejavnosti drugih podjetij, ki so njena podrejena podjetja ali nadrejeno podjetje;
                                          
                                       
                                             (y)
                                          
                                          
                                             CNS stopnje 2 krši člen 33(5), če ne sprejme vseh potrebnih ukrepov za preprečitev kakršne koli zlorabe informacij iz svojih sistemov ali ne prepreči uporabe teh informacij za potrebe drugih poslovnih dejavnosti ali fizični osebi, ki je tesno povezana s CNS, ali pravni osebi, ki je podrejeno ali nadrejeno podjetje te CNS, ne onemogoči uporabe zaupnih informacij iz evidenc te CNS v komercialne namene brez predhodnega soglasja stranke, ki ji te zaupne informacije pripadajo;
                                          
                                       
                                             (z)
                                          
                                          
                                             CNS stopnje 2 krši člen 36(1), če ne ravna pošteno in strokovno ter v največjo korist klirinških članov in njihovih strank;
                                          
                                       
                                             (aa)
                                          
                                          
                                             CNS stopnje 2 krši člen 36(2), če nima dostopnih, preglednih in pravičnih pravil glede hitrega obravnavanja pritožb;
                                          
                                       
                                             (ab)
                                          
                                          
                                             CNS stopnje 2 krši člen 37(1) ali (2), če stalno uporablja diskriminatorna, nepregledna ali subjektivna merila za sprejem, če drugače stalno ne zagotavlja poštenega in odprtega dostopa do CNS, če stalno ne zagotavlja, da imajo klirinški člani dovolj finančnih sredstev in operativnih zmogljivosti za izpolnjevanje obveznosti, ki izhajajo iz sodelovanja v tej CNS, ali če vsaj enkrat na leto temeljito ne preveri skladnosti s strani njenih klirinških članov;
                                          
                                       
                                             (ac)
                                          
                                          
                                             CNS stopnje 2 krši člen 37(4), če nima objektivnih in preglednih postopkov za razrešitev in urejen izstop klirinških članov, ki ne izpolnjujejo več meril iz člena 37(1);
                                          
                                       
                                             (ad)
                                          
                                          
                                             CNS stopnje 2 krši člen 37(5), če zavrne dostop klirinškemu članu, ki izpolnjuje merila iz člena 37(1), kadar taka zavrnitev dostopa ni ustrezno pisno utemeljena in ne temelji na celoviti analizi tveganja;
                                          
                                       
                                             (ae)
                                          
                                          
                                             CNS stopnje 2 krši člen 38(1), če strankam svojih klirinških članov ne omogoči ločenega dostopa do posameznih ponujenih storitev;
                                          
                                       
                                             (af)
                                          
                                          
                                             CNS stopnje 2 krši člen 39(7), če ne zagotavlja posameznih stopenj ločevanja iz navedenega odstavka pod razumnimi tržnimi pogoji.
                                          
                                       
                           
                                 III.
                              
                              
                                 Kršitve, povezane z operativnimi zahtevami:
                                 
                                             (a)
                                          
                                          
                                             CNS stopnje 2 krši člen 34(1), če ne sprejme, uveljavi ali vzdržuje ustrezne politike neprekinjenega poslovanja in načrta ponovne vzpostavitve delovanja, s katerima zagotovi ohranitev delovanja svojih funkcij, pravočasno ponovno vzpostavitev delovanja in izpolnitev svojih obveznosti, ki v primeru motenj zagotovi najmanj ponovno vzpostavitev vseh transakcij, s čimer CNS omogoči zanesljivo nadaljnje delovanje in dokončanje poravnave na načrtovani datum;
                                          
                                       
                                             (b)
                                          
                                          
                                             CNS stopnje 2 krši člen 34(2), če ne oblikuje, izvaja ali vzdržuje ustreznega postopka za zagotavljanje pravočasne in urejene poravnave ali prenosa sredstev ter pozicij strank in klirinških članov v primeru preklica priznanja v skladu z odločitvijo iz člena 25;
                                          
                                       
                                             (c)
                                          
                                          
                                             CNS stopnje 2 krši drugi pododstavek člena 35(1), če svoje glavne dejavnosti, povezane z upravljanjem tveganja, odda v zunanje izvajanje brez odobritve s strani ESMA;
                                          
                                       
                                             (d)
                                          
                                          
                                             CNS stopnje 2 krši člen 39(1), če ne vodi ločenih evidenc in računov, ki ji v vsakem trenutku in takoj omogočajo, da lahko pri računih s CNS loči sredstva in pozicije, ki jih upravlja v imenu enega klirinškega člana, od sredstev in pozicij, ki jih upravlja v imenu katerega koli drugega klirinškega člana, ter od svojih sredstev;
                                          
                                       
                                             (e)
                                          
                                          
                                             CNS stopnje 2 krši člen 39(2), če ne nudi vodenja in ne vodi ločenih evidenc in računov, kadar je to zahtevano, kar vsem klirinškim članom omogoča, da pri računih s CNS ločijo svoja sredstva in pozicije od sredstev in pozicij, ki jih upravljajo v imenu svojih strank;
                                          
                                       
                                             (f)
                                          
                                          
                                             CNS stopnje 2 krši člen 39(3), če ne nudi vodenja in ne vodi ločenih evidenc in računov, kadar je to zahtevano, kar vsem klirinškim članom omogoča, da pri računih s CNS sredstva in pozicije, ki jih upravljajo v imenu stranke, ločijo od sredstev in pozicij, ki jih upravljajo v imenu drugih strank, ali klirinškim članom ne nudi možnosti, da odprejo več računov v svojem imenu ali v imenu svojih strank, kadar se to zahteva;
                                          
                                       
                                             (g)
                                          
                                          
                                             CNS stopnje 2 krši člen 40, če čim bolj sproti ne meri in ocenjuje svoje likvidnosti in kreditne izpostavljenosti do vsakega klirinškega člana in, kjer je to primerno, do druge CNS, s katero ima sklenjen dogovor o interoperabilnosti, ali če nima dostopa do ustreznih virov za oblikovanje cen za učinkovito merjenje svojih izpostavljenosti na podlagi razumnih stroškov;
                                          
                                       
                                             (h)
                                          
                                          
                                             CNS stopnje 2 krši člen 41(1), če ne določi, terja ali pobira kritja za omejitev svoje kreditne izpostavljenosti od svojih klirinških članov ali, kjer je to primerno, od CNS, s katerimi ima sklenjen dogovor o interoperabilnosti, ali če določi, terja ali pobira kritja, ki ne zadostujejo za kritje morebitnih izpostavljenosti, ki se po ocenah CNS lahko pojavijo do unovčenja zadevnih pozicij, ali niso zadostna za kritje izgub, ki izhajajo iz najmanj 99 % sprememb izpostavljenosti v ustreznem časovnem obdobju, ali ne zagotovijo, da ima CNS svoje izpostavljenosti nasproti vsem svojim klirinškim članom in po potrebi nasproti CNS, s katerimi imajo sklenjen dogovor o interoperabilnosti, v celoti zavarovane vsaj na dnevni osnovi, ali, če je to potrebno, ne upoštevajo vseh morebitnih procikličnih učinkov;
                                          
                                       
                                             (i)
                                          
                                          
                                             CNS stopnje 2 krši člen 41(2), če ne sprejme modelov in parametrov za določanje zahtev po kritju, ki zajemajo značilnosti tveganja produktov, pri katerih je bil opravljen kliring, in upoštevajo interval pobiranja kritja, likvidnost trga in možnost sprememb v času trajanja posla;
                                          
                                       
                                             (j)
                                          
                                          
                                             CNS stopnje 2 krši člen 41(3), če ne terja in pobira kritij čez dan, vsaj takrat, ko so preseženi vnaprej določeni pragi;
                                          
                                       
                                             (k)
                                          
                                          
                                             CNS stopnje 2 krši člen 42(3), če ne vzdržuje jamstvenega sklada, ki ji omogoči vsaj to, da lahko v skrajnih, vendar verjetnih tržnih razmerah vzdrži neplačila klirinškega člana, do katerega ima največjo izpostavljenost, ali neplačila drugega in tretjega največjega klirinškega člana, če je vsota njune izpostavljenosti večja, ali pripravi scenarije, ki ne vključujejo najbolj nestanovitnih obdobij, ki so jih doživeli trgi, za katere CNS opravlja storitve, ali ne pripravi vrste možnih scenarijev v prihodnosti, ki upoštevajo nenadno prodajo finančnih sredstev in hitro zmanjšanje tržne likvidnosti;
                                          
                                       
                                             (l)
                                          
                                          
                                             CNS stopnje 2 krši člen 43(2), če njen jamstveni sklad iz člena 42 in njena druga finančna sredstva iz člena 43(1) ne omogočajo, da vzdrži neplačila dveh klirinških članov, do katerih ima največjo izpostavljenost v skrajnih, vendar verjetnih tržnih razmerah;
                                          
                                       
                                             (m)
                                          
                                          
                                             CNS stopnje 2 krši člen 44(1), če nima vedno dostopa do ustrezne likvidnosti za opravljanje svojih storitev in dejavnosti ali vsakodnevno ne meri svojih morebitnih likvidnostnih potreb;
                                          
                                       
                                             (n)
                                          
                                          
                                             CNS stopnje 2 krši člen 45(1), (2) in (3), če za pokritje izgub ne uporabi kritij, nakazanih s strani klirinškega člana, ki je v zaostanku s plačili, preden uporabi druga finančna sredstva;
                                          
                                       
                                             (o)
                                          
                                          
                                             CNS stopnje 2 krši člen 45(4), če najprej ne uporabi lastnih namenskih sredstev, preden uporabi prispevke v jamstvenem skladu, ki jih zagotavljajo klirinški člani, ki niso v zaostanku s plačili;
                                          
                                       
                                             (p)
                                          
                                          
                                             CNS stopnje 2 krši člen 46(1), če za kritje začetne in nadaljnje izpostavljenosti do svojih klirinških članov sprejme zavarovanje, ki ni visoko likvidno zavarovanje z minimalnim kreditnim in tržnim tveganjem, kadar drugo zavarovanje ni dovoljeno v skladu z delegiranim aktom, ki ga Komisija sprejme v skladu s členom 46(3);
                                          
                                       
                                             (q)
                                          
                                          
                                             CNS stopnje 2 krši člen 47(1), če svojih finančnih sredstev ne vlaga v denarna sredstva ali visoko likvidne finančne instrumente z minimalnim tržnim in kreditnim tveganjem, ki jih ni mogoče hitro likvidirati z minimalnim negativnim cenovnim učinkom;
                                          
                                       
                                             (r)
                                          
                                          
                                             CNS stopnje 2 krši člen 47(3), če ne deponira finančnih instrumentov, uporabljenih kot kritja ali kot prispevki v jamstveni sklad pri upravljavcih sistemov poravnave vrednostnih papirjev – če so na voljo –, ki zagotavljajo popolno zaščito teh finančnih instrumentov, ali ne uporabi kakšne druge zelo varne ureditve s finančnimi institucijami, ki so pridobile dovoljenje;
                                          
                                       
                                             (s)
                                          
                                          
                                             CNS stopnje 2 krši člen 47(4), če gotovinskih vlog ne izvaja prek zelo varnih ureditev s pooblaščenimi finančnimi institucijami ali prek odprtih ponudb mejnega depozita centralnih bank ali drugih primerljivih sredstev, ki jih zagotavljajo centralne banke;
                                          
                                       
                                             (t)
                                          
                                          
                                             CNS stopnje 2 krši člen 47(5), če sredstva vloži pri tretji stranki brez zagotovila, da je sredstva v lasti klirinških članov mogoče ločiti od sredstev v lasti CNS in sredstev v lasti te tretje stranke, in sicer z različno naslovljenimi računi v knjigah tretje stranke ali drugimi enakovrednimi ukrepi, ki omogočajo enako raven zaščite, ali nima takojšnjega dostopa do finančnih instrumentov, če se to zahteva;
                                          
                                       
                                             (u)
                                          
                                          
                                             CNS stopnje 2 krši člen 47(6), če svoj kapital ali zneske, ki izhajajo iz zahtev iz členov 41 do 44, vlaga v lastne vrednostne papirje ali vrednostne papirje svojega nadrejenega ali podrejenega podjetja;
                                          
                                       
                                             (v)
                                          
                                          
                                             CNS stopnje 2 krši člen 48(1), če nima vzpostavljenih podrobnih postopkov za primer, ko klirinški član ne izpolnjuje zahtev glede sodelovanja iz člena 37 v roku in v skladu s postopki, ki jih je določila CNS, ali podrobno ne opredeli postopkov, ki jih je treba uporabiti, če ne prijavi neizpolnjevanja obveznosti klirinškega člana ali teh postopkov ne pregleduje vsako leto;
                                          
                                       
                                             (w)
                                          
                                          
                                             CNS stopnje 2 krši člen 48(2), če ne sprejme takojšnjih ukrepov za omejitev izgub in likvidnostnih pritiskov, ki so posledica neizpolnjevanja obveznosti klirinškega člana, in ne zagotovi, da zaprtje katere koli pozicije klirinškega člana ne povzroči motenj v njenem delovanju ali ne izpostavi klirinških članov, ki niso v zaostanku z izpolnjevanjem obveznosti, izgubam, ki jih ne morejo predvideti ali nadzorovati;
                                          
                                       
                                             (x)
                                          
                                          
                                             CNS stopnje 2 krši člen 48(3), če ne obvesti nemudoma ESMA, preden se neizpolnjevanje obveznosti prijavi ali se sproži postopek;
                                          
                                       
                                             (y)
                                          
                                          
                                             CNS stopnje 2 krši člen 48(4), če ne preveri, da so njeni postopki v primeru neplačil izvršljivi, in ne sprejme vseh razumnih ukrepov, da si zagotovi zakonska pooblastila za likvidacijo lastnih pozicij klirinškega člana, ki je v zaostanku z izpolnjevanjem obveznosti, in za prenos ali likvidacijo pozicij strank klirinškega člana, ki je v zaostanku z izpolnjevanjem obveznosti;
                                          
                                       
                                             (z)
                                          
                                          
                                             CNS stopnje 2 krši člen 49(1), če ne pregleduje redno sprejetih modelov in parametrov za izračun zahtev po kritju, prispevkov v jamstveni sklad, zahtev glede zavarovanja s premoženjem ali drugih mehanizmov za obvladovanje tveganja; teh modelov ne izpostavlja izredno natančnim in pogostim testom izjemnih situacij, da oceni njihovo prožnost v izjemnih, vendar verjetnih tržnih razmerah; ne izvaja testiranj za nazaj, da oceni zanesljivost sprejete metodologije; ne pridobi neodvisne potrditve; ESMA ne obvesti o rezultatih opravljenih testov, ali pred sprejetjem kakršne koli bistvene spremembe modelov in parametrov ne pridobi potrditve ESMA, kadar ESMA ni dovolil začasnega sprejetja te spremembe pred njegovo potrditvijo;
                                          
                                       
                                             (aa)
                                          
                                          
                                             CNS stopnje 2 krši člen 49(2), če ne poskrbi za redno testiranje ključnih vidikov svojih postopkov v primeru neplačil ali ne sprejme vseh razumnih ukrepov, s katerimi zagotovi, da postopke razumejo vsi klirinški člani, in če nima vzpostavljenih vseh ustreznih ureditev za odziv v primeru neplačila;
                                          
                                       
                                             (ab)
                                          
                                          
                                             CNS stopnje 2 krši člen 50(1), če za poravnavo svojih transakcij ne uporabi denarja centralne banke, kadar je to izvedljivo in mogoče, ali če ne sprejme ukrepov za strogo omejitev tveganja denarne poravnave, kadar ne uporabi denarja centralne banke;
                                          
                                       
                                             (ac)
                                          
                                          
                                             CNS stopnje 2 krši člen 50(3), če v največji možni meri ne odpravi glavnih tveganj z uporabo mehanizmov dostave proti plačilu, kadar mora CNS izročiti ali sprejeti finančne instrumente;
                                          
                                       
                                             (ad)
                                          
                                          
                                             CNS stopnje 2 krši člen 50a oziroma člen 50b, če ne izračuna KCNS, kakor je določeno v navedenih členih, oziroma pri tem ne upošteva pravil za izračun KCNS iz členov 50a(2), 50b in 50d;
                                          
                                       
                                             (ae)
                                          
                                          
                                             CNS stopnje 2 krši člen 50a(3), če koeficient KCNS izračuna manj kot vsako četrtletje ali to počne redkeje, kot zahteva ESMA v skladu s členom 50a(3);
                                          
                                       
                                             (af)
                                          
                                          
                                             CNS stopnje 2 krši člen 51(2), če si ne zagotovi nediskriminatornega dostopa do podatkov, ki jih potrebuje za opravljanje svojih funkcij z mesta trgovanja v takem obsegu, da je CNS skladna z operativnimi in tehničnimi zahtevami, ki jih določa mesto trgovanja, in do ustreznega sistema poravnave;
                                          
                                       
                                             (ag)
                                          
                                          
                                             CNS stopnje 2 krši člen 52(1), če sklene dogovor o interoperabilnosti in pri tem ne izpolni katere od zahtev iz točk (a) do (d) navedenega odstavka;
                                          
                                       
                                             (ah)
                                          
                                          
                                             CNS stopnje 2 krši člen 53(1), če na računih ne loči sredstev in pozicij, ki jih upravlja v imenu druge CNS, s katero je sklenila dogovor o interoperabilnosti;
                                          
                                       
                                             (ai)
                                          
                                          
                                             CNS stopnje 2 krši člen 54(1), če sklene dogovor o interoperabilnosti brez predhodne odobritve s strani ESMA.
                                          
                                       
                           
                                 IV.
                              
                              
                                 Kršitve, povezane s preglednostjo in dostopnostjo informacij:
                                 
                                             (a)
                                          
                                          
                                             CNS stopnje 2 krši člen 38(1), če javno ne objavi cen in pristojbin za vsako posamezno storitev posebej, vključno s popusti in rabati ter pogoji za upravičenost do teh znižanj;
                                          
                                       
                                             (b)
                                          
                                          
                                             CNS stopnje 2 krši člen 38(1), če ESMA ne razkrije informacij o stroških in prihodkih v zvezi s svojimi storitvami;
                                          
                                       
                                             (c)
                                          
                                          
                                             CNS stopnje 2 krši člen 38(2), če svojih klirinških članov in njihovih strank ne obvesti o tveganjih, povezanih s storitvami, ki jih ponuja;
                                          
                                       
                                             (d)
                                          
                                          
                                             CNS stopnje 2 krši člen 38(3), če svojim klirinškim članom ali ESMA ne razkrije informacij o cenah, potrebnih za izračun njene izpostavljenosti do klirinških članov ob koncu dneva, ali javno ne objavi skupne količine obračunanih transakcij za vsak instrument, katerega kliring opravlja CNS;
                                          
                                       
                                             (e)
                                          
                                          
                                             CNS stopnje 2 krši člen 38(4), če javno ne razkrije operativnih in tehničnih zahtev, povezanih s komunikacijskimi protokoli glede oblike vsebine in sporočil, ki jih uporablja za komuniciranje s tretjimi strankami, vključno z operativnimi in tehničnimi zahtevami iz člena 7;
                                          
                                       
                                             (f)
                                          
                                          
                                             CNS stopnje 2 krši člen 38(5), če javno ne razkrije vseh kršitev meril iz člena 37(1) ali zahtev, določenih v členu 38(1), za katere so odgovorni klirinški člani, razen če ESMA meni, da bi tako razkritje ogrozilo finančno stabilnost ali zaupanje v trg ali resno ogrozilo finančne trge ali povzročilo nesorazmerno škodo vpletenim strankam;
                                          
                                       
                                             (g)
                                          
                                          
                                             CNS stopnje 2 krši člen 38(6), če svojim klirinškim članom ne zagotovi simulacijskega orodja, ki jim omogoča, da na bruto osnovi določijo znesek dodatnega začetnega kritja, ki ga CNS lahko zahteva pri kliringu nove transakcije, ali če da to orodje na voljo prek dostopa, ki ni varen;
                                          
                                       
                                             (h)
                                          
                                          
                                             CNS stopnje 2 krši člen 38(7), če svojim klirinškim članom ne zagotovi informacij o modelih začetnega kritja, ki jih uporablja, kot je določeno v točkah (a), (b) in (c) drugega stavka navedenega odstavka;
                                          
                                       
                                             (i)
                                          
                                          
                                             CNS stopnje 2 krši člen 39(7), če javno ne razkrije stopenj zaščite in stroškov, povezanih s posameznimi stopnjami ločevanja, ki jih zagotavlja;
                                          
                                       
                                             (j)
                                          
                                          
                                             CNS stopnje 2 krši člen 49(3), če javno ne razkrije ključnih informacij o modelu upravljanja tveganja ali predpostavk, sprejetih za izvajanje testov izjemnih situacij iz člena 49(1);
                                          
                                       
                                             (k)
                                          
                                          
                                             CNS stopnje 2 krši člen 50(2), če ne navede jasno svojih obveznosti v zvezi z izročitvijo finančnih instrumentov, vključno s tem, ali mora finančni instrument izročiti ali sprejeti, pa tudi, ali udeležencem povrne izgube, ki nastanejo pri postopku izročitve;
                                          
                                       
                                             (l)
                                          
                                          
                                             CNS stopnje 2 krši člen 50c(1), če informacij iz točk (a) do (e) člena 50c(1) ne sporoči tistim klirinškim članom, ki so institucije, ali njihovim pristojnim organom;
                                          
                                       
                                             (m)
                                          
                                          
                                             CNS stopnje 2 krši člen 50c(2), če tistih klirinških članov, ki so institucije, ne obvešča vsaj vsako četrtletje ali jih obvešča redkeje, kot zahteva ESMA v skladu s členom 50c(2).
                                          
                                       
                           
                                 V.
                              
                              
                                 Kršitve, povezane z ovirami za nadzorne dejavnosti:
                                 
                                             (a)
                                          
                                          
                                             CNS krši člen 25f, če ne zagotovi informacij v odziv na sklep, s katerim se zahtevajo informacije v skladu s členom 25f(3), ali če pri odzivu na enostaven zahtevek za informacije s strani ESMA v skladu s členom 25f(2) ali pri odzivu na sklep ESMA, s katerim se zahtevajo informacije v skladu s členom 25f(3), predloži napačne ali zavajajoče informacije;
                                          
                                       
                                             (b)
                                          
                                          
                                             CNS ali njeni predstavniki predložijo napačne ali zavajajoče odgovore na vprašanja, zastavljena v skladu s točko (c) člena 25g(1);
                                          
                                       
                                             (c)
                                          
                                          
                                             CNS krši točko (e) člena 25g(1), če ne odgovori na zaprosilo ESMA za zapise o telefonskem in podatkovnem prometu;
                                          
                                       
                                             (d)
                                          
                                          
                                             CNS stopnje 2 ne upošteva pravočasno nadzornega ukrepa iz sklepa, ki ga ESMA sprejme v skladu s členom 25q;
                                          
                                       
                                             (e)
                                          
                                          
                                             CNS stopnje 2 ne privoli v inšpekcijski pregled na kraju samem na podlagi sklepa o inšpekcijskem pregledu, ki ga ESMA sprejme v skladu s členom 25h.
                                          
                                       
                           
               
               
                  
                     „PRILOGA IV
                     Seznam koeficientov, povezanih z obteževalnimi in olajševalnimi dejavniki, za uporabo člena 25j(3)
                     Naslednji koeficienti se kumulativno uporabljajo za osnovne zneske iz člena 25j(2):
                     
                                 I.
                              
                              
                                 Koeficienti prilagoditve, povezani z obteževalnimi dejavniki:
                                 
                                             (a)
                                          
                                          
                                             če je bila kršitev storjena večkrat, se za vsako ponovitev kršitve uporabi dodatni koeficient 1,1;
                                          
                                       
                                             (b)
                                          
                                          
                                             če je kršitev trajala več kot šest mesecev, se uporabi koeficient 1,5;
                                          
                                       
                                             (c)
                                          
                                          
                                             če je kršitev razkrila sistemske pomanjkljivosti v organizaciji CNS, zlasti v njenih postopkih, sistemih za upravljanje ali notranjih kontrolah, se uporabi koeficient 2,2;
                                          
                                       
                                             (d)
                                          
                                          
                                             če kršitev negativno vpliva na kakovost dejavnosti in storitev CNS, se uporabi koeficient 1,5;
                                          
                                       
                                             (e)
                                          
                                          
                                             če je bila kršitev storjena naklepno, se uporabi koeficient 2;
                                          
                                       
                                             (f)
                                          
                                          
                                             če po ugotovitvi kršitve ni bil sprejet noben ukrep za njeno odpravo, se uporabi koeficient 1,7;
                                          
                                       
                                             (g)
                                          
                                          
                                             če višje vodstvo CNS pri opravljanju preiskav ni sodelovalo z ESMA, se uporabi koeficient 1,5.
                                          
                                       
                           
                                 II.
                              
                              
                                 Koeficienti prilagoditve, povezani z olajševalnimi dejavniki:
                                 
                                             (a)
                                          
                                          
                                             če je kršitev trajala manj kot 10 delovnih dni, se uporabi koeficient 0,9;
                                          
                                       
                                             (b)
                                          
                                          
                                             če lahko višje vodstvo CNS dokaže, da je sprejelo vse potrebne ukrepe za preprečitev kršitve, se uporabi koeficient 0,7;
                                          
                                       
                                             (c)
                                          
                                          
                                             če je CNS o kršitvi hitro, učinkovito in v celoti obvestila ESMA, se uporabi koeficient 0,4;
                                          
                                       
                                             (d)
                                          
                                          
                                             če je CNS prostovoljno sprejela ukrepe za zagotovitev, da v prihodnje ne bo moglo priti do podobne kršitve, se uporabi koeficient 0,6.
                                          
                                       
                           
               “